Gurutz Jáuregui / Zuzenbide Konstituzionaleko katedraduna - Elkarrizketa - Euskonews\n2015 / 07-01 / 08 - 05\nGurutz Jáuregui / Zuzenbide Konstituzionaleko katedraduna\n"Humanitateak eta Gizarte Zientziak jorratzen ez dituen mundua gaixorik dagoen gizateria da"\nGurutz Jáuregui Zuzenbide Konstituzionaleko aditua, Euskal Herriko Unibertsitateko Zuzenbide Konstituzionaleko katedraduna da. Euskal Herriko Unibertsitateko errektoreordea izan da, Zuzenbide Fakultateko Dekanoa, eta Zuzenbide Konstituzional eta Administratibo Saileko zuzendaria.\nJauregi irakaslearen ustez, iraultza teknologikoak harreman politikoen inguruan eredu berri bat eratzen ari al da, askatasun eremua areagotuz? Edota ziberdemokrazia bera irudipen postmodernoa besterik ez al da?\nBeno, nik uste dut oraingoz, une honetan iraultza teknologikoak eredu berria eratzen ari dela, baina ez harreman politikoen inguruan, aitzitik harreman ekonomikoen arloan eta batez ere finantza harremanen esparruan. Hau da, kontrakoa gertatu da, politika une honetan zaharkituta geratu baita. Ez da egungo politikara moldatu eta egun ditugun erakunde politikoak batez ere, guztiz lekuz kanpo daude. Ez dira gai izaten ari errealitate eta erronka berrietara moldatzeko, hau da, iraultza teknologikoak eragiten dituen arazoetara moldatzen.\nZentzu horretan, ez dut uste harreman eredu berririk eratu denik, une honetan ez dago harreman politikorik. Politika bera ekonomia, teknologia eta finantzen menpe geratu da erabat eta, horrela, gutxieneko duintasuna duten harreman politikoak erdiestetik urrun gaude. Beraz, egungo egoerarekin bat ez datozen izaera orokorreko harreman politikoak ez baldin baditugu, nekez hitz egin genezake harreman politikoen hobekuntzaz edota horien demokratizazioaz. Horrela izanik, zentzu horretan nik esango nuke politikak berak atzera egin duela ekonomiaren aurrean. Irtenbidea, zein izan daiteke? Irtenbidea zera litzateke: kontuan izanik ekonomiak berak eta teknologia, finantza eta ekonomia inguruko korporazioek aurrera egin dutela edota mundu mailako jokabideak garatzen dituztela, ezinbestekoa da lehenbailehen mundu mailako erakunde politikoak eratzea, halako jokabide ekonomiko eta finantzarioak kontrolatzeko gai izango direnak alegia. Adibidez, une honetan funtsezkoa da Europar Batasuna indartzea, Europa mailan Erakunde orokorra bihur dadin, iraultza teknologikoak eragiten dituen erronka eta arazoei aurre egiteko gai izan dadin.\nBigarren galdera horri helduz, ziberdemokraziaren kontua alegia..., gauza asko esan dira horren inguruan eta nolabait jendeak onartu egin du Interneten sorrerak berak harreman politiko parekatuagoak, demokratikoagoak ahalbidetzen dituela. Baina hori ez da egia, edo ez da guztiz egia. Interneti, edo sareari esker, hainbat protesta ekitaldi eta taldeen sorrera errazagoa bilakatu da, abiada bizian edonon hedatzen direlarik. Beraz, izugarrizko eragin biderkatzailea daukate. Hori oso garrantzitsua da eta aldi berean positiboa. M15eko fenomenoa edota antzekoak, Wall Street-eko esaterako, sareari esker sortu eta hedatu dira. Hori guztia positiboa da baina protesta horren sorrera edota hedapenari dagokion heinean. Baina protesta ekimen horretatik abiatuz zerbait positiboa egituratu nahi denean, nolabaiteko antolamendua, erakundeak osatuz korporazio handien jarduera kontrolatzearren, orduan Internetek oso aukera gutxi eskaintzen ditu. Arrazoia oso sinplea da, berez Internet bera korporazio handi horien eskuetan baitago. Gaur egun, teknologiaren ikuspuntutik, badakigu zein diren munduko nagusiak, hau da, .com enpresak, Google, Facebook eta abar. Argi dago beraiek jarduera kontrolatzen dutela baina ezin dute protesta bera kontrolatu hiritarrengandik sortzen baita, baina halako protestak izan ditzakeen ondorioak kontrola ditzakete.\nAzelarazioaren dinamika hori, bizi dugun garaiaren ezaugarria alegia, politikaren aurkako mehatxua bezala ageria da: gizarteak ez dauka maniobrak egiteko gaitasunik “bizkorrenen” aurrean. Nola hartu dezakegu halako sinkronia eza?\nFenomeno hori une honetan gertatzen ari den zerbait da, azken 30 edo 40 urtetan barrena mundu osoa mendean hartu duen fenomenoaren ondorioa da, hau da, globalizazioa. Gure etxeetan sartu da eta ia familiartekoa dela esan daiteke. Mundu guztiak globalizazioaz hitz egiten du, alor guztietan, une oro. Gaur egun, globalizazioa hitza erabiltzen dugun hainbat eta hainbat arlotan, besteak beste, ekonomia, finantzak, kultura, informazioa eta abar. Nire ustez, funtsean globalizazioak dakarrena zera da, espazioa eta denboraren erabateko aldaketa. Horrek zera esan nahi du, arazoak mundu mailan sortu, landu eta konpondu behar direla. Beraz, ihes egiten duten arazoak lirateke. Berez, tokian tokiko, lurraldeko edota herrialdeko arazoak izango ditugu beti baina horiekin batera arazo handiak sortu dira, eta funtsean arazo larrienak mundu mailakoak dira. Klimaren aldaketa, zelula amen kontua, mundu mailakoak diren beste hainbat kontu. Zentzu horretan, esan dudan bezala, globalizazioak espazioaren erabateko aldaketa dakar, baina horrekin batera denboraren erabateko aldaketa suposatzen du. Eta horren bitartez galderari erantzun nahi diot, gaur egun gauza guztiak abiada bizian baitoaz. Abiada bizian gertatzeaz gain, berehalako ondorioak eragiten dituzte. Hau da, une honetan bertan, ordu honetan eta minutu honetan gertatzen ari den edozein gertakariak, munduko edozein herrialdetan, mundu osoan ondorioak izan ditzake eta izango ditu, berehalako ondorioak alegia.\nLehen, gertakariren bat nonbait gertatzen zenean, Erdi Aroan esaterako, hilabete barru, bi hilabeteen buruan edo urte osoa igaro ostean ondorioak izan zitzakeen. Aro modernoan aste baten buruan ondorioak izan zitzakeen, edota horren berri emateak zenbat denbora ematen zuenaren arabera. Gaur egun, berriak zuzenean gertatzen dira. Lurrikara, gerra gertatzen bada, zuzenean eskaintzen dute. Beraz, denborak erabateko aldaketa jasan du.\nHori guztia dela eta, galderan aipatzen duzun bezalaxe, azelerazio dinamika gertatzen da. Aldi berean, funtsean estatuen inguruan eratuta dauden erakunde politikoek ezin diote azelerazio prozesu horri aurre egin, denboraren aldaketa horri alegia. Eta zein dira erantzun bizkorra emateko gai direnak, arazoei ziztu bizian aurre egiteko? Teknologia inguruko korporazio handiak, betez ere, informazio hedabideak, ekonomia korporazio handiak, finantza munduko korporazioak eta abar. Sare bakarra balira bezala jokatzen dute, mundu osoan barrena hedatzen den sare multzoa, bertan berehalako informazio pribilegiatua dutelarik.\nHorren ondorioz, estatu nazionalek eta erakunde politiko demokratikoek teknologia, ekonomia edota finantza munduko korporazioaren aurrean desabantaila izugarria daukate. Adibidez, gaur bertan nolabaiteko berriren bat sortzen bada Greziaren zorraren ordainketaren inguruan, Europar Batasuna uzteko behartuta egongo balitz, edota Europar Batasuneko krisialdia areagotuko balitz, .... berri hori gaur egun goizeko hamarretan gertatzen bada, une berean berehalako ondorioak izango ditu mundu osoan barrena. Beraz, azelerazio prozesu hori ezin da geratu, eta ezin da kontrolatu, demokratikoagoa bilakatu edo egituratu, erakunde politikoek ez direlako hori bideratzeko gai. Ondorioa: gaur egun ekonomiaren nagusitasuna politikaren aurrean erabatekoa da, finantza eta ekonomiako indar nagusiak erakunde politikoen aurrean alegia.\n“Nire ustez, funtsean globalizazioak dakarrena zera da, espazioa eta denboraren erabateko aldaketa”.\nFinantza eta ekonomia korporazio handien helburuak ez dute inolako zerikusirik erakunde politiko demokratikoen xedeekin. Demokraziaren helburu nagusia gizakiontzat berdintasun eta askatasun maila handiena erdiestea da. Ekonomia eta finantzaren xedea ahalik eta etekin handiena erdiestea da, negozioen garapenean goreneko eraginkortasuna eskuratzea, berdintasuna, justizia eta beste edozeren gainetik.\nHorren ondorioz, une honetan bizi dugun munduan ezberdintasuna areagotu egin da, bidegabekeriak ugariagoak dira eta azken 20 edo 30 urteotan askatasuna murriztu egin da, erakunde politikoek ezin izan dutelako finantza jardueren mugagabeko ekimen horiek, askotan guztiz basatiak, murriztu eta mugatu. Politika eta ekonomiaren artean izugarrizko desfasea dago.\nEzinbestekoa eta premiazkoa erakunde politikak egoera berri honetara moldatzea, ekimen ekonomia kontrolatzeko gai izango diren baliabideak finkatzearren. Irtenbidea? Estatu nazionalak jada ez dira gai halako arazoei erantzuna emateko. Pertsonalki, ez Espainia, ez Frantzia, ezta Alemania ere, ez dira gai galdera horiei erantzuna emateko. Nork erantzun behar ditu galdera horiek? Erakunde politiko berriek, estatuen gaineko erakunde politiko berriak, baita mundu mailakoak ere, finantza eta ekonomia inguruko indar nagusi horien ekimenak kontrolatzeko gai izango direnak alegia. Eta hor Europar Batasunaren papera funtsezkoa izan beharko luke. Ezinbestekoa da Europar Batasunak indarra hartzea, Europako estatuek Europar Batasunaren alde egin dezatela, estutuek ezin baitituzte arazo horiek konpondu eta Europar Batasunak bai, indar gehiago izango luke, baina ez erabatekoa arazo guztiak konpontzeko adina alegia. Hauxe da une honetan politikak bizi duen krisi nagusia.\nZure ustez, intelektualek demokrazia onera ekartzearren lagundu egin dezakete politika jardueratan esku hartuz?\nHori politika jarduera zer den zehazten dugunaren arabera. Horrek suposatzen badu intelektualak politikariak bilakatu behar direla, nik uste dut orain arte bideratu diren esperientziak ez direla batere positiboak izan. Eta arrazoia oso sinplea da, politikarien xede nagusiak intelektualen ekimenen helburu, erritmo eta jokamoldeetatik ezberdinak dira. Politikariak eraginkortasuna nahi du, politikari onak etengabe sortzen diren arazoei irtenbideak eskaini nahi dizkie. Intelektualak aldiz, zera egiten du, bere xede nagusia egia erdiestea da. Beraz, politikariaren eta intelektualaren helburuak ez datoz bat edota ez dute zertan bat etorri beharrik. Normala denez, hainbat kasutan ez datoz bat. Esaterako, Max Weber-ek XX. mendearen hasieran politikariek eskuratu nahi duten eraginkortasunaren inguruko etika eta intelektualek bilatzen duten egiaren inguruko etikaren arteko ezberdintasuna azaldu zuen. Beraz, galderak zera jakin nahi baldin bazuen ea politikaria bilakatu den intelektualak demokrazia bere onera ekartzen lagun zezakeen, oro har nik esango nuke ezetz.\nBeste gauza guztiz ezberdina zera litzateke, intelektualek euren liburu, pentsamolde, iritzi eta abarren bitartez demokrazia onera ekartzen lagundu dezaketen. Zentzu horretan, zoritxarrez, arlo horretan eragin izateko intelektualen adorea eta gaitasuna oso urria da, historiako beste garaietan baino askoz murritzagoa. Adibidez, Ilustrazio garaiko filosofo handiak, edota XIX. mendeko edota XX. mende hasierako filosofo handiak, eragin askoz handiagoa izan zuten, agur egun dutena baino askoz handiagoa alegia. Oro har filosofo hitza erabiltzen dut, baina filosofoak, politologoak, legelariak, eta abar esan nahi dut. Une honetan, abiaduraren kontu hori dela medio, denboraren erabateko aldaketaren ondorioz, gaur egun baldintza guztiak intelektualek nolabaiteko eragin izan dezaten oztopatzen dute. Intelektualak atsedena behar du, pentsamolde sakona finkatzeko denbora behar da, gauza hauek guztiak lasaitasunez hartu behar dira. Baina politika ziztu bizian doa esan dugun bezala.\nGaur egun ikusten ari garen fenomenoa benetan tamalgarria da. Gaur egungo sistema demokratikoetan ikusten ari naizena benetan penagarria da, bereziki Espainiako kasuan eta Espainia esaten dugun bezala, baita Euskal Herrian ere. Eleketariaz ari naiz. Niri ustez figura hori benetan tamalgarria da. Pertsonak dira, eta errespetu osoa merezi dute... Bueno, lehenik eta behin eleketaria eta jantzita dagoen gai zehatz baten inguruan hitz egiten duen aditua bereizi nahiko nituzke.... Adituak nire errespetu osoa dauka, ondo edo gaizki, bere asmo onenarekin ari baita. Baina eleketaria aldiz, gizonezkoa edo emakumezkoa izanik, 5 minuturen buruan edozein gairen inguruan aritzen da hizketan, zelula amak, Marteko konkista, abortua, eta abar. Pertsona horiek ari dira funtzio hori betetzen, hau da, beraiek dira iritzia sorrarazten dutenak eta gaur egun sistema demokratikoetan gertatzen ari den fenomenorik tamalgarriena iruditzen zait, baita geure kasuan ere. Telebistako programak ez hitz egiteagatik, benetan ikuskizun lotsagarria eskaintzen baitute, oro har. Berez denetatik dago, baina gaur egun oso zaila da telebistako kate batean gutxieneko duintasuna, lasaitasun eta hausnarketa erakusten duen programaren bat topatzea. Eta zentzu horretan, intelektualen gaitasuna bizitza politikoa eta demokratikoa ahalbidetzeko gero eta murritzagoa da.\n“Une honetan bizi dugun munduan ezberdintasuna areagotu egin da, bidegabekeriak ugariagoak dira eta azken 20 edo 30 urteotan askatasuna murriztu egin da”.\nGogoan dugu 2003an Eusko Ikaskuntza - Euskadiko Kutxa Saria jaso zuenean, Gizarte Zientziak eta Humanitateen aldeko dei sutsua aditzera eman zenuela, ikerlan teknologikoen adinako arreta eskatuz, edo are handiagoa”. Ez dirudi azken urteotan gauzak hobera egin dutenik. Hezkuntza eta ikerlan egitasmoetan giza jakinduriak baztertzearen inguruan zer nolako diagnosia egin dezakezu?\nTira, egoera penagarria da. Goi honen inguruan hitz egitea ez da samurra izaten. Nik gizarte zientzien eta humanitateen alde egin dudan bakoitzean norbaitek beti zera esan dit: Baina zuk zer nahi duzu, iraultza teknologikorik ez gertatzea, teknologian hobekuntzarik ez ematea? Ez, ezta gutxiago ere. Nik zentzu guztietan iraultza teknologikoa miresten dut, eta gainera uste dut zientzia gogorretan, hau da, fisika, kimika edota matematikan baliabideak erabiltzea guztiz funtsezkoa da. Osasunari begirada botatzea besterik ez dugu behar, 30-40 urteotan pertsonen bizi-itxaropenaren bataz bestekoa 80-85 urtekoa da. Edo fisika eta kimika alorrean lortzen ari diren aurrerapen handiak, horiek ere benetan izugarriak dira. Eta nik horrelakoen aurrean benetan txundituta nago eta aldi berean pozik. Beraz, zentzu horretan, iraultza teknologikoaren alde egiten jarraitu behar dugu, zientzia puruak, zehatzak, gogorrak landuz, baina ez Gizarte Zientziak eta Humanitateak alde batera utzita une honetan gertatzen ari den bezala.\nGaur egun, bai, une honetan berriro jorratu behar ditugu baloreak, etika, printzipio nagusiak, galdera sakonak, gizakiak buruan dauzkan zalantza handi horiek. Mundu osoan bizi dugun egoera aintzat hartzen badugu, nonahi gertatzen ari diren ezbeharrak topatzen ditugu. Munduan barrena bizi ditugun arazo gehienak gizakiak berak sortutakoak dira (gerrak, lekualdatzeak, asiloa, etorkinak, eta abar), gizarte zientziak eta humanitateen arloan ageri eta azaltzen diren balore etiko handi horien ezaren ondorioz sortutako arazoak askoz gehiago dira naturak berak eragindakoak baino. Hau da, gaur egun gerrek lurrikarek baino askoz ere kalte handiagoak eragiten dituzte. Teknologiak izugarrizko aurrerakada izan du eta zentzu horretan, teknologiari esker gaur egun natura menperatzea edo kontrolatzea lehen baino askoz errazagoa da, eta hau ere oso positiboa da, izugarria, baina aldi berean, oso aurrerapen txikia erdietsi dugu, eta zenbait arlotan atzera egin dugu, errespetuari so eginez gero, gizakion funtsezko baloreei dagokienez alegia (askatasuna, berdintasuna, justizia, ...). Gizakion ekimenen ondorioz eragiten diren ezbeharrak eta zorigaitzak askoz gehiago dira naturak berak eragindakoak baino. Horregatik da hain garrantzizkoa gizarte zientziak eta humanitateak berriro jorratzea eta benetan duten garrantzia aintzat hartzea. Noski gaur egun uste nagusia zera da, teknologia alorrean ikerlana garatzen ez duen herrialdea atzeratuta geratuko den herrialdea izango dela, ez duela aurrera egingo. Horrekin bat nator, baina aipamen horri zera gehitu behar diogu, gizarte zientziatan eta humanitateetan itsu geratzen den herrialdea, gaixorik dagoen herrialdea dela. Eta Gizarte Zientziak eta Humanitateak jorratzen ez dituen mundua, gaixorik dagoen mundua dugu. Eta horixe da ikusten ari garena, eguneko egunkariak irakurtze abesterik ez daukagu.\nZure ibilbide intelektualean Europako egitasmo politikoa oso ardatz garrantzitsua izan da. Zure ustez, komunitate demokratiko eta soziala bezala eratzen ez bada, bizirik iraun dezake?\nFuntsean erantzuna ezezkoa da, ezin izango du bizirik iraun. Munduko historian barrena, hiru eredu nagusi eman dira antolaketa politikoari dagokionez. batetik, indarrean oinarritzen den eredua dugu, militarren boterean, bere garaian Erromako Inperioak ordezkatzen zuena alegia. Bigarren ereduan, ekonomia, dirua eta merkataritzaren garapenean oinarritzen da, hau da, feniziarren eredua. Hirugarren eredua baloreak, printzipioak eta etika bera oinarritzat hartzen dituen eredua litzateke, batez ere Grezia klasikoan eman zen eredua alegia, historiari so eginez gero. Une honetan, gutxi gorabehera hiru eredu handi horiek ikus ditzakegu. Alde batetik, Erromatarren eredua Iparramerikarren inperioa litzateke, botere militarra, botere ekonomikoa. Feniziarren eredua funtsean Asia hego-ekialdeko herrialdeetan ematen da, eta neurri batean baita Txinan ere, ekonomia, negozioa eta eraginkortasuna lehenesten baitituzte beste edozeinen gainetik. Eta Greziarren eredua, Europar Batasuna sortu zuten fundatzaileen eredua zen, baloreetan oinarritzen zena alegia. Jean Monée-k 50eko hamarkadan Europar Batasun Ekonomikoa sortu zen unearen inguruan halako gogoeta egin zuen. Bere esanetan, Europar integrazioaren helburua ez da estatuak bateratzea, gizakiak baizik. Kasu honetan, gaur egun gizonezkoak eta emakumezkoak bateratzea litzateke, 50eko hamarkadan gizonak bateratzea. Eta hori oso elementu garrantzizkoa da. Beraz, nire ustez Europar Batasuna bereizten duen elementua, Iparramerika eta Asia hego-ekialdeko ereduekin erkatuz gero, eredu soziala izan da. Hau da, estatua zera litzateke, ongizate estatuaren sorkuntza eta garapena. Hiritarren artean ahalik eta berdintasun maila altuena erdiestea helburutzat duen estatua. Beraz, Europar Batasunaren ereduaren ezaugarri nagusia gizarte kohesioa izan da. Europar Batasuneko herrialdeetan desberdintasun maila, bakoitzak berea izanik ere, askoz murritzagoa izan da EEBBetan sumatzen den desberdintasun mailarekin erkatuz gero adibidez, eta Asiako herrialdetan topatzen duguna baino askoz ere txikiagoa.\nGaur egun, gizarte kohesioa ahalbidetzen duen eredu hori alde batera utzi dute eta eredu neoliberala gailentzen hasi da ekonomia, eraginkortasuna, etekinak eta diruaren balioa nagusitu egiten direlarik beste edozeinen gainetik. Eta ondorioak hortxe ditugu begi-bistan. Europar Batasuna oso egoera larria bizitzen ari da krisia dela eta. Berau hainbat arrazoiengatik sortu da, baina funtsean erabateko ezberdintasuna islatzen duen egoerak berak eragin du, azken urteotan ongizate estatuaren bitartez mantendu den gizarte kohesioa apurtu egin baita. Badago oso datu esanguratsu bat, asko aztoratzen nauena, zergatik daude orain Europan lehen belaunaldiko etorkinak ez diren hainbeste gazte? agian etorkinen seme-alabak dira, edo Estatu islamiarrean edota Yihad islamiarrean esku hartzen dute, edo gogoko dute, eta abar. Gazte jende horrek bizi duen egoera zein den kontutan hartu behar da. Euren egoeran ez dute lana lortzeko itxaropenik, familiak apurtuta daude, lan munduan sartzeko aukerarik ez dute ikusten, etorkizun pertsonalik ez dute, ez da euren kultura onartzen, ... hiri egoera narriatuan bizi dira. Lehen ez zen halako haztegirik ematen, duela 20-25 urte ez zegoen horrelakorik, ongizate-estatutua ondo eratuta zegoenean, gutxieneko ordena mantenduz. Gaur egun, ongizate estatua desegiten ari da, argi dagoenez zenbait herrialdetan beste batzuetan baino gehiago. Grezian edo Espainian okerrago dago ekialdeko herrialdetan baino, Suedian edo Danimarkan alegia, baina argi dago horrek azaldu berri dudan egoera eragiten duela.\n“Gizarte kohesioa ahalbidetzen duen eredu hori alde batera utzi dute eta eredu neoliberala gailentzen hasi da ekonomia, eraginkortasuna, etekinak eta diruaren balioa nagusitu egiten direlarik beste edozeinen gainetik”.\nEtor gaitezen “etxera”. Euskal Herriko egoeraren inguruan duzun iritzia jakin nahiko genuke, hemen burutu den esfortzua “giza itxurazko ekonomia” gauzatzearren alegia.\nBueno, egia esateko, neurri batez Euskal Herria, aurreko galderan erantzun dudanari helduz, Eskandinaviako herrialdeetako eredu sozialetik gertu dago. Hiritarren kohesio soziala oinarritzat hartzen duen eredu sozial horrekin bat dator, eredu feniziarrarekin edota Asiako hego-ekialdekoarekin baino. Berez, EAEak izan dituen gobernuek, argi dago abertzaleak izan direla baina baita gobernu sozialistak ere, bere garaian, aukera izan zutenean, nahiz eta krisian egon, oso esfortzu handia egin dute nolabait gizarte kohesioa mantentzeko. giza itxurazko ekonomia mantentzeko alegia. Eta nik uste dut hori funtsezkoa dela. Eta ez da kasualitate hutsa, ETAren kontua alde batera utzita, Euskal Herrian, herrialde edo lurralde edo dena delakoa izanik, delinkuentzia maila beste tokitan baino baxuagoa da, hezkuntza maila handiagoa da, eskola arrakasta ere askoz handiagoa da. Tira, eredu horretatik datozen ezaugarriak dira. Elkarrizketa osoan barrena azaldu dudan kontua litzateke gutxi gorabehera. Hau da, gizarte kohesioa mantentzea funtsezkoa gertatzen da, berau Europar Batasuna osatzean funtsezko elementua izan baitzen eta zentzu horretan nire ustez gobernuek, euskal gobernuek, ondo jokatu dute horri helduz eta gizarte babeserako eredua garatuz. Batez ere hemendik aurrera, benetan argia ikusten hasten bagara azken urteotan bizi izan dugun hain krisi latzaren ostean. Baina euskal gobernuek burutu duten esfortzu horrez gain, denok badakigu zer ari den gertatzen. Sumatzen dugun bezala, haur txirotasuna areagotu egin da, hainbat haurrek ezin dute egunero bazkaldu, benetan tamalgarria den egoera erdiesten ari gara. Baina, nik uste dut, neurri batez, eta mundurik onenean gaudela esan gabe, ezta gutxiago ere, oraindik lan asko egin dugu egiteko... Aurrera egin behar dugu, baina Euskal Herriko egoera inguruko edo ondoko beste lurraldeetan bizi dutena baino hobea da.\nEta azken galdera gure herrialdean sumatzen den kezka biziari eutsiz: zer etorkizuna izan dezake gure bezalako kultura txikiak gero eta bateratuagoa dagoen mundu honetan?\nEtorkizuna benetan zaila da. Baina nik ez dut itxaropena galtzen. Hau da, borroka handienetako bat, Europar Batasunaren baitan, une honetan bereziki heldu behar zaion xede nagusietako bat ... Lehen aipatu izan ditu beste hainbat ezaugarriez gain, Europar Batasunaren ezaugarri bereizgarriena kulturen arteko nahastura da, hizkuntzen ugaritasuna, aniztasuna paregabea. Zentzu horretan, Europar Batasuna EEBBetan eta munduko beste hainbat tokitan gertatzen denarekin konparatuz gero oso desberdina da. Beraz, nik uste du xede nagusietako bat, egiteke dagoen ataza hizkuntza eta kultura aniztasunaren garapena laguntzea litzateke, era askotako aniztasun hori alegia. Eta zentzu horretan, egoera hobean gaude. Berez, Europar Batasunaren barruan nazionalitateek, nazioek edo Euskal Herria berak duten onespena ez da behar bezalakoa, eta gauza bera gertatzen da Eskoziaren kasuan, eta gure egoera berean edota gureak bezalako arazoak dituzte bestelako nazionalitateekin. Dena den, bizi dugun hasierako egoera hau munduko beste hainbat tokitan ematen dena baino askoz hobea da. Kontua zera litzateke gai hau jorratzea eta horretarako oso garrantzitsua da kultura, hizkuntza eta euskarazko kulturaren, hau da, euskal kulturaren inguruko kontzeptu dinamikoa izatea. Berez, kulturak eta hizkuntzak moldatzen joan behar dute, ez dira itxita dagoen eta ireki ezin den kutxa batean gorde beharreko “altxorrak”, orduan ez baitute ezertarako balio. Hizkuntza eta kultura nahasi egin behar dira, eguneko bizitzan zehar zikindu egin behar dira, egoera eta errealitate berrietara moldatu behar dira. Eta egoera horretara moldatu eta horri heltzeko gai diren heinean, bizirik iraungo dute. Argi dagoenez, oztopoak ez egotea ezinbestekoa da. Lehenik eta behin, kanpoko laguntza behar da eta laguntzaz gain ... Nik nahiko nuke gure kultura nortasuna mantentzea, gure hizkuntza nortasuna, ... eta uste dut bere horretan mantenduko dela, baina argi dago egoera ez da batere erraza eta borroka handia izango dugu, baina borroka ondo egin behar dugu, lehen azaldu dudan zentzu horretan alegia.\nGurutz Jáuregi Bereciartu (Urretxu, 1946)\nEuskal Herriko Unibertsitateko Zuzenbide Konstituzionaleko katedraduna da. Euskal Herriko Unibertsitateko errektoreordea izan da, eta Zuzenbide Fakultateko Dekanoa, eta Zuzenbide Konstituzional eta Administratibo Saileko zuzendaria.\nIrakasle bisitaria izan da Europako zenbait unibertsitatetan: Oxford, Erromako Consiglio Nazionale delle Recerche, AEB (Reno, Puerto Rico) eta Latinoamerika (Dominikar Errepublika, Bolivia, Peru, Txile, Brasil eta Mexiko). Gainera, ONUko (UNRISD) zientzia-aholkularia izan da.\n14 liburu argitaratu ditu. Eta berrogeita hamar liburu baino gehiagoren argitalpenean jardun du, zuzendari edo parte-hartzaile. Hogeita hamar artikulutik gora argitaratu ditu, gaztelaniaz, euskaraz, katalanez, ingelesez, frantsesez, italieraz eta alemanez.\nBesteak beste, sari hauek jaso ditu:\n. 2003an, Eusko Ikaskuntza/Euskadiko Kutxa Saria, Humanitate eta Gizarte Zientzien modalitatean, Euskadiko Gizarte Zientzien eta Humanitateen curriculumik onenari.\n. 2004an, Euskadi Ikerketa Saria, Giza eta Gizarte Zientzien arloan, Eusko Jaurlaritzak Euskadiko Gizarte Zientzien eta Humanitateen curriculumik onenari emana.\n. 1995ean, Ana Frank Saria, Giza Eskubideak eta Bakearen Kultura defendatzeagatik.\n. 1988an, El Correo Kazetaritza Saria.\nHalaber, finalista izan da zenbait lehiaketatan: 1994an, Anagrama Saiakera Sarian; 1995ean, Saiakera Sari Nazionala; 1997an, Kultura Ministerioarena; eta 2000n, Jovellanos Nazioarteko Saiakera Saria.\nJakiunde, Zientzia, Arte eta Letren Akademiako kidea da.


Mandala erraldoia margotuko dute bihar plazan - Azoka Herritik - Uztarria (Azpeitia)\nMandala erraldoia margotuko dute bihar plazan\nBihar, mandala erraldoia margotuko dugu Azoka Herritiken barruan, herriko plazan, 16:30ean, Kooperazio Taldeak antolatuta.\nZer dira mandalak?\n"Mandalak zeure barneko jakituriarako ateak irekitzen dizkizu. Estresez inguratzen zaituen nahasmenduz beteriko munduari aurre egiteko aterpea eskaintzen dizu eta bake sentsazioa eskaini". (Carl Gustav Jung)\nEkialdeko sinesmen eta filosofia ezberdinek antzinako garaietatik darabiltzate mandalak garapen espiritualera bideratua dagoen izakiaren espresio plastiko gisa zein kontzentraziorako eta meditaziorako laguntza gisa.\nDiseinuak anitzak izan arren (batzuetan abstrakzio geometrikoa gailentzen da, besteetan berriz errepresentazio naturalistak), egitura erradiala nagusitzen da irudi estruktura gisa.\nXX. mendeko lehen erdian, Carl G. Jung psikoanalista mandalak aztertzen aritu zen sakonki, horiek autoezagutza teknika eta terapietarako euskarri laguntzaile bihurtu arte.\n"Mandala guztiak –dio Jungek– zirkuluaren koadraturan daude oinarrituta. Mandalen izatearen funtsa pertsonalitatearen erdigunetzat hartzen den irudi erdiko puntua da, puntu hau psikearen zentrotzat hartzen delarik. Puntu hau bere baitan energia iturri da eta puntu honen bidez dago guztia ordenatua.\n20:30: Afari begetarianoa, Gaztetxean.


Hiru hankako aulkia - Araba - Alea.eus\nAitor Salaberria 2018-11-12 12:55\nSalburuko hezegunean bisitaldia egingo dute. /Alea\nAzaroaren 17 eta 18an Natur Zientzien III. Topaketak egingo dituzte Gasteizen.\nBa al da inor lerro hauek irakurtzen? Geratzen da nehor arduratuta bere inguruko gertaerez? Bada aulki bat saltzera natorkizue. Ez nolanahikoa gainera, hiru hankako aulkia. Bai, badakit aski aulki duzuela etxean, baina ziur lau hankakoak direla eta zangoetako bat motzagoa izanez gero, balantza egiten duela. Gureak, berriz, hiru hanka ditu, naturaren inguruan aritzen diren talde motak adina, eta ezin du sekula kili-kolo egon. Horren partez, aulkiaren hanka bat motzegia bada, aulkia bera okertu egiten da, eta ea nork eraikitzen duen ganorazko deus okertutako oinarritik abiatuta.\nMetodologia berritzaile horri tiraka, hizpide izango dugu ehizaren kudeaketa, solasean ariko baitira ehizaren aldeko zein aurkako herri mugimenduko kideak, ikerlariak eta kudeatzaileak. Horrez gain, lehen sektoreko erronkak landuko ditugu eztabaida saioetan. Parada ederra emango digu nekazari ekologikoen, arrantza sektoreko ikerlarien eta basogintzako kudeatzaileen larruetan jartzeko, baita jarduera horien eragina ingurunean aztertzeko ere. Gainera, ingurumen hezkuntza, kobazuloen itxiera eta ibaien osasunari lotutako espezie mehatxatuen inguruan ere ariko gara topaketako hitzaldi sortetan. Esandako gai guzti-guztietan, hiru ikuspuntuak azaltzeko, esparru bakoitzeko hizlari bana edukiko dugu eta ez du huts egingo partaideen ekarpenekin osatutako poster saioak. Topaketa biribiltzeko, berriz, Salburura egingo dugu irteera. Hezegunean, bisoien berreskurapenerako ekintzak ikusteaz gain, ingurumen hezkuntzan egindako proiektuetan sakontzeko tartea edukiko dugu lagunartean.\nSalburura bisita ez da gero hiri hori topaketaren erdigune hartzeko arrazoi bakarra, Gasteizera mugitzea ez baita izan kasualitate hutsa. Aldaketarekin, Arabako euskalgintzari aitortu nahi diogu orain arte egindako lana, eta gure txikitasunetik, tresna bat gehiago euren esku jarri. Ingurumen zientzietako gradua, Murgiako basozaintza eskola, Neiker eta lehen sektore indartsua Arabako ezaugarri direnez, Araban ingurumenarekin harremana duten pertsonek elkar ezagutzea bultzatu nahi dugu. Bestela esanda, naturzaleen arteko sareak sortzeko akuilu izan, praktikan jartzen ekosistema horrek ere euskaraz funtziona dezakeela.\nAitor Salaberria Oiartzabal, Natur Zientzien III. Topaketaren koordinatzailea.


Imanol Irigoien - Wikipedia, entziklopedia askea.\nAltza, 1940ko azaroaren 5a (81 urte)\nImanol Irigoien (Altza, Donostia, Gipuzkoa, 1940ko azaroaren 5a) euskal idazle eta margolaria da.\nJoan Mariren anaia eta Romanen semea. Enpresa ikasketak egin zituen Donostian (E.S.T.E, 1961-1965).\nAurretik beste margolariekin batera hainbat erakusketetan parte hartu izan zuen, eta 1981ean egin zuen bakarka lehen pintura erakusketa, Oiartzunen. Gerora ere egin ditu erakusketa batzuk, bai bakarka (Oiartzun, Altza) bai besteekin batera (Senpere). Margolana eta poesia uztartzen saiatu izan da bere poema bilduma bakarrean: Argiaren barne-distantziak (1989, Lizardi saria; 1990, Kritika saria).\nArgiaren barne distantziak (1989, Erein)\nImanol Irigoien literaturaren zubitegian\nLiteraturaren Zubitegia: 68\nOrriaren azken aldaketa: 28 abendua 2020, 13:09.


Atzoko bilkuran urgentziakoa ez zen puntu bat aurkeztu izana leporatu dio Omniak udal gobernuari - Laudio - Aiaraldea.eus\nJulen Solaun Martinez 2020-04-01 18:59\nOposizioko talde politikoaren arabera, urgentziako eta larrialdiko gaiak soilik tratatu beharko lirateke. Krisia amaitu arte alkatetzarekin kolaboratzeko asmoa plazaratu du alderdi laudioarrak.\nOmniak kritikatu du Laudioko Udal Gobernuak atzo egindako udalbatzan urgentziakoak ez ziren gaiak aurkeztu zirela, 2020an zehar egingo diren inbertsioak aurrera eramateko puntu bat sartu baitzuten alkatetzatik.\nOposizioko alderdiak ohar batean adierazi duenez, “haien artean oso desberdinak diren” 168 diru partida sartu ziren puntu horretan, udalbatzara “aurretiko azalpenik gabe eta beste taldeekin negoziaziorik egin ahal izan gabe” heldu zirenak. Gauzak hala, alderdi laudioarrak partida horiek aurka bozkatu zuen.\nDena den, era telematikoan egin zen udalbatza horretan tratatutako beste gai guztiak urgentziakoak izan zirela zehaztu dute Omniatik, eta aldeko botoa eman zutela nabarmendu dute. Era berean, taldeko kideek adierazi dute ez dutela kritikatuko udalbatzaren funtzionatzeko era aldatu izana, eta gaineratu dute behera utzi dutela udal instalazioen, elkarteen eta taldeen egokitzapenaren inguruan prestatu zuten mozioa, egoera hobetu arte.\nAlkatetzarekin kolaboratuko dutela adierazi dute Omniako kideek, “ideiak ematen eta hobetu ahal diren gaiak jorratzen”. Amaitzeko, koronabirusak sortutako krisia amaitzean, udaletik hartutako erabakiak eta akzioak analizatuko dituztela zehaztu dute oposizioko alderditik.


«Sentsazio oso potente batekin ateratzen da ikuslea teatrotik» | El Diario Vasco\nEibar«Sentsazio oso potente batekin ateratzen da ikuslea teatrotik»\nHaizea. Tania Fornieles, Nerea Elizalde eta Koldo Olabarrirekin arituko da taula gainean. / MIKEL BLASCO\nTania Fornieles Antzezlea Tanttaka konpainiak hiru antzezle gazte jarriko ditu taula gainean Coliseo Antzokian aurkeztuko duen bere azken lanean\nFÉLIX MORQUECHOEIBAR. Jueves, 6 diciembre 2018, 00:18\n'Soka' eta 'Giltzadun etxea' izan ziren lehenak, eta 'Izoztutako haizea bezala' da abusuari buruzko trilogia bat ixten duen antzezlana. Tanttaka konpainia gipuzkoarrak hiru antzezle gazte jarri ditu istorio gordin baten aurrean. Horietako batek, Tania Fornieles (Donostia, 1990), bihar Coliseoan ikusi ahal izango den obrari buruzko xehetasunak azaldu dizkigu.\n-Orain dela bi hilabete estreinatu zenuten obra hau. Zein puntuan ailegatzen da Eibarrera?\nIzoztutako haizea bezala.\nNerea Elizalde, Tania Fornieles eta Koldo Olabarri.\nBihar, ostirala, 20.30etan.\n10 euro, 7 Coliseoaren laguna txartelarekin.\n-Hamalau emanaldi egin ditugu eta Eibarkoa hamabostgarrena izango da. Horrek esan nahi du gauza berriak aurkitzen ari garela oraindik, prozesuan gaude.\n-Badakigu abusuari buruzko trilogia baten barruan sartzen dela antzezlan hau, baina zer gehiago kontatu daiteke?\n-Abusuen inguruko obra da, bai. Hiru pertsonaia daude, hirurak galtzaileak dira zentzu batean, eta izoztuta bezala daude hirurak. Nik uste dut personaia hauek aire bila daudela izoztuta ez geratzeko, zer arnasten duten airea paralizatu egiten ditu, beldurrez beteta eta irtenbiderik gabe daude. Nire pertsonaiak bere aitaren abusoak jasan zituen txikitan, umetan, eta galtzaileena da. Abusu horrek beldurrez bete du pertsona hau, lotzaz ere, eta bere buruak nazka ematen dio. Orduan ezin izan du inoiz inori bere bizi- tza kontatu, ezin izan du esan berari txikitan gertatu zitzaiona, eta obra honetan bere bizitza osoan gorde duena bota egiten du, dena. Beste gertakizun batzuk daude obraren barruan eta azkenean nire pertsonaiak ez dauka irtenbiderik, bere bizitza osoan isilean eman eta gero, nahiz eta bere historia kontatu ez du topatzen biderik eta bere aukera bakarra desagertzea da.\n-Nola bizi du ikusleak horrelako istorio bat?\n-Ikusle desberdinak izan ditugu eta jendeari gustatzen zaio, sentsazio oso potente batekin ateratzen da teatrotik. Nik uste dut pentsaraztea egiten duela, horrelako gaiak lantzea beharrezkoa da gure gizartean zer gertatzen den ikusteko. Azkenean gai hauek ez ditugu normalizatzen, ez dira eskoletan lan- tzen... baina gertatzen den zerbait da. Zenbakiak begiratu nituen eta bost neska txikietatik bik pairatzen dituzte horrelako abusuak, eta mutiletan bostetik bat. Gure inguruan dagoen zerbait da, horregatik uste dut beharrezkoa dela jendea bere beldurrak eta lotsak plazaratzea.\n-Antzerkia erreminta aproposa al da horrelako gaiak gure begien aurrean jartzeko?\n-Bai. Azkotan joaten gara antzerkira komediak ikustera eta egia da ba- tzuetan gauza inportanteak esaten direla ere, baina uste dut teatroa badela erreminta bat gure gizartean zer gertatzen den ezagutzeko. Horrelako gaiak beharrezkoak dira teatroan, jendea beste gorputz batekin joaten delako antzokietara. Telebistan horrelako gaiak ikus ditzakegu, baina antzokira joatean irekiago zaude ikusle moduan.\n-Antzezle bezala, beste batzuk baina lan zailagoa izan al da hau?\n-Gaztea naiz eta ni bezalako an- tzezle batentzat horrelako paperak urrea dira. Asko ikasteko balio du, monologo asko daude eta oso pertsonaia bereziak topatu ditugu, eta gainera gure bizitzatik urrun ikusten ditugunak. Asko ikasten duzu horrelako pertsonaiekin beste mundu batean murgiltzen zarelako, baina egia da asko sufritzen duzula ere. Prozesua aurrera doan einean gauza askorekin topatzen zara, mingarria da, baina era berean oso abera- tsa.\n-Nola joan beharko luke ikuslea antzokira ostiralean?\n-Animatuko nioke joatera. Nahiz eta horrelako gaiak diferente edo zailak izan, gure munduko ikuspegi bat dira, eta hobe da begiak irekita bizitzea eta ez beste alde batera begira. Zaila eta mingarria izan daiteke momentu batzutan baina nik uste dut guretzat, aktore moduan, aberatsa den bezala publikoaren- tzat ere horrela izango dela.\n100.000 euros para instalar luces LED en las calles El paisaje abre una serie de exposiciones de fotografía


Bermeoko Udalak, Enplegu planaren barne, bi proiektu jarri ditu martxan eta lau pertsona kontratatu ditu\nBermeoko Ostalaritza eta Merkataritza suspertzeko proiektuarekin jarraituko du eta Landabasoko gune industrialaren azterketa abiarazi du\nBermeoko Udalak, Bermeorako Lanbideren Enplegu Planaren barne, bi proiektu martxan jarri ditu: alde batetik, Bermeoko Ostalaritza eta Merkataritza suspertzeko proiektuaren jarraipena, eta, bestetik, Landabaso poligonoa industrialaren azterketa egingo du, gune hori biziberritzeko helburuarekin. Proiektu horiek abian jartzeko 4 pertsona kontratatu ditu Udalak.\nHorren berri eman dute gaur prentsaurrekoan Irune Ormaetxeak, Behargintzako zinegotzi arduradunak; eta Bego Gangoitik, Turismo Teknikariak.\nOrmaetxeak azaldu duenez, Lanbidek, enplegu planen bidez, laguntzak bideratu ditu, bai eskualde mailan zein Bermeoko udalerrian, enplegua sustatu dezaketen proiektu garrantzitsuak martxan jartzeko. Ildo honetan, adierazi duenez, Bermeon “alde batetik, herriko Ostalaritza eta Merkataritza suspertzeko proiektuaren jarraipena, eta, bestetik, Landabaso poligono industrialaren azterketa proiektua martxan jarri ditugu”.\n“Bi proiektu hauek oso garrantzitsuak dira gure herriarentzat”, nabarmendu du. Bere esanetan, “lehenengoak gure ostalaritza eta merkataritzaren aldeko apustua egiten du, horiek indartzearen aldeko apustua, hain zuzen ere”; eta bigarrenaren helburua da aipatutako “industria gunearen azterlan bat egitea, gune horren kudeaketa hobetzeko eta biziberritzeko helburuarekin”.\nBermeoko Ostalaritza eta Merkataritza suspertzeko proiektuari dagokionez, Bego Gangoitik zehaztu duenez, bere helburua da, “bezeroaren ikuspuntua kontuan hartuta, ostalaritza eta merkataritza sektorea dinamizatzea”. “Proiektu hori iaz jarri genuen martxan eta harrera oso ona eta emaitza positiboak izan dituela ikusita, aurten ere jarraipena ematea erabaki dugu”, nabarmendu du.\nEsate baterako, adierazi duenez, Gaztelugatxe gozotegiak proiektu horretan parte hartu zuen, eta, egindako lanaren ondorioz, produktu berri bat garatu du: ‘San Juanen oinatzak’. Ildo berean, Bermeoko hainbat tabernek ere Game of pintxos ekimena martxan jarri zuten.\nHorrela, proiektu honen barne, iaz egin zen bezala, “establezimenduek izan ahal dituzten hobekuntzak identifikatuko dira, ostalari eta merkatariei hobekuntza ekintzen plan bat egiten laguntzeko”. Ildo honetan, “hobekuntza horiek garatzeko aholkularitza emango zaie ostalari eta merkatariei”, gaineratu du Gangoitik.\nEra berean, gogoratu duenez, bezeroaren ikuspuntutik garatuko den proiektu bat da; izan ere, bere esanetan, bezeroaren iritzia kontuan hartzea ezinbestekoa da hobekuntzak egiteko. Gainera, Gangoitik zehaztu duenez, aurten bezeroaren ikuspuntua bi eratara aztertuko da; batetik, establezimenduan bertan fisikoki, eta, bestetik, sare sozialetan eta Interneten islatzen duena kontuan hartuta.\n“Herriaren irudian ostalaritzaren eta merkataritzaren irudia oso garrantzitsua dela kontuan hartuta, udala eta sektore pribatuaren arteko elkarlana ezinbestekoa da, sektorea dinamizatzeko eta hobekuntzak egiteko”, nabarmendu du.\nProiektu hori azaroan jarri zen martxan eta 50-80 establezimenduentzako proiektu pilotua izango da. Horretarako, Bermeoko Udalak 2 pertsona kontratatu ditu, Lanbidek sustatzen dituen Enplegu planen laguntzaren bitartez.\nBestalde, Irune Ormaetxeak azaldu duenez, Landabaso poligono industrialaren azterketa egingo da, eta horretarako beste bi pertsona kontratatu ditu udalak, aipatutako Lanbideren laguntzaren bitartez.\nOrmaetxeak azpimarratu duenez, “proiektu horren helburu nagusia da industria gunearen azterlan bat egitea, dauden gabeziak eta beharrak identifikatzeko, epe laburrera zein luzera, gunea biziberritzeko eta kudeaketa hobetzeko helburuarekin”.\n“Adierazitako azterlan horretatik aterako diren datuak etorkizunera begira hobekuntza eta berritze ekintzak burutzeko informazio modura erabiliko dira, baita inplementazio berriak egiteko edota jada existitzen direnak handitzeko”, gaineratu du.\nOrmaetxeak adierazi duenez, bi proiektu hauek martxan jartzeko lau kontratu egin dira sei hilabeterako, hiru lanaldi osoan eta bat lanaldi erdian, hain zuzen ere. Kontratatu diren profilen artean, industri antolamendu ingeniaritza, turismoa eta kazetaritza ikasketak dituzten pertsonak izan dira.\nBermeoko Udalak lau pertsona kontratatuko ditu enplegu planaren barne


Hasiera » Agenda » Neona\n“Neona” 2021ean sortutako musika taldea da. Izen berriarekin badatoz ere, “Neona” ez da talde berria, “Natali” taldetik eratorritakoa baizik.\n“Natali” 2017an sortutako proiektua da. Natali Izagirre eta Ixak Arruti elkarlanean aritu ondoren, taldea osatu eta 2019an Garate Studiosen grabatu eta ekoitzitako diskoa kaleratu zuten, “Garena” izenpean.\nOrdutik kontzertuak ematen eta disko berri batean lanean ibili dira Gorka Mendizabal, Andres Insua, Oihana Rodriguez, Ixak Arruti eta Natali Izagirre. Taldearen izaera aldaketarekin bat, izena ere aldatzea beharrezkotzat hartu du taldeak, eta beraz, eraberrituta datoz “Neona” izenpean.\nLehenengo diskoko estilo ugariak jorratzen jarraitzeaz gain, kantu dantzagarriagoak egiten dabil taldea: pop, rock, funky eta beste hainbat estilo entzun ditzakezue beraien sormen lanetan. Ez dute inor hotz utziko.


AEBetako presorik zintzoena • ZUZEU\nLuis López urtebeteko zigorra betetzen ari zen Floridako kartzela batean, baina hiru hilabete pasa ondoren, libre utzi zuten huts-egite administratibo batengatik. López huts-egiteaz jabetu zenean, bere burua entregatzea erabaki zuen zigorra osorik betetzeko.\nMozkortuta gidatzeagatik bigarren aldiz atxilotu zutenean, urtebeteko zigorra ezarri zioten Lópezi, baina hiru hilabetetara etxean zen berri ere. Harrituta, abokatuari deitu zion dena ondo zegoen jakiteko, ezin baitzuen gertatutakoa sinetsi. Abokatuak arrazoia eman zion: auzitegiko idazkaritzan akats bat egin zuten eta aske utzi zuten bederatzi hilabete lehenago.\nBaina ihes egiteko plan bat prestatu ordez, Lópezek zuhur jokatu zuen eta kartzelara bueltatzea erabaki zuen berehala. Erabakia hartzea kosta egin zitzaion, baina gauzak ondo egitea eta egindakoagatik ordaintzea erabaki zuen.


Edonon-en bertsio berria, eduki eta funtzio gehiagorekin | Euskaltel Blog\nTelebista ikusteko era aldatu egin da. Horregatik, Edonon aplikazioa ere berritu egin dugu, zure bizitza-erritmora are hobeto egokitu dadin.\nIzan ere, orain, telesail bat telebistan ikusten hasi arren, gerta liteke mugikorrean, tabletan edo eramangarrian jarraitzea ikusten, tarte bat daukazulako eta telesailak guztiz harrapatu zaituelako. Eta utzitako tokitik hasi nahi duzu berriro ikusten, edozein gailutatik konektatzen zarela ere. Bada, horixe da Edononen nobedadeetako bat. Eta gehiago ere badaude. Jarraitu irakurtzen.\nBidali edukiak zure telebistara\nAplikazioaren edukiak telebistara bidali ahal izateko zain zeunden, ezta? Bada, orain egin daiteke.\nOrain, Edonon aplikaziotik ikusi nahi duzun programa hauta dezakezu, eta zuzenean zure telebistara bidali, Chromecast-en bidez.\nZure gailu guztiak sinkronizatuta\nEsan dizugun moduan, berdin du zein gailu erabiltzen duzun; utzitako tokitik hasi ahal izango zara berriz ikusten, “ikusten jarraitu” zerrenda gailu guztietan agertuko baita.\nEta sinkronizazio horrek berdin balio du zure grabazioetarako ere. Grabatu zure programa gogokoena aplikazioa erabilita, eta ikusi deskodetzailean, eta alderantziz. Hala, nahi duzunean ikusi ahal izango dituzu edukiak mugikorretik, tabletatik, eramangarritik edo telebistatik bertatik.\nFuntzio berri horiek orain arte zeneuzkanei gehitzen zaizkie, hala nola 80 kanal baino gehiagoren azken zazpi egunetako programazio osora sartu ahal izatea, film eta telesail guztien sinopsi hedatua irakurtzea eta abar.\nEduki gehiago, bai zuzenekoan bai Replaytekan\nOrain, 30 kanal gehiago zuzenean ikusteko aukera eskaintzen dizu Edonon berriak. Eta ahaztu ordutegiak: izan ere, hasieratik jar ditzakezu, edo gelditu, edo atzera eta aurrera egin, nahi duzun bezala.\nEta Replayteka ere hazi egin da. Filmak eta telesailen denboraldi osoak sartu dituzte, eta publizitate-etenik gabeko benetako maratoiak osatu. Azkenekoak, hauek: Universal+, FOXNOW izan da, Fox-eko eta Fox Life-ko telesail onenen 1.000 atal baino gehiago ikusteko aukera , eta, horretaz gain, AXN Now eta Nat Geo Now.\nGainera, eskaripeko euskarazko edukiak ere jarri ditugu zuen eskura, Euskaltekaren bidez.\nGogoan izan, gainera, Replaytekan dena ordenatuta aurkituko duzula. Azaleko zerrenden bidez, bizkor aurkitu ahal izango duzu nahi duzuna, generoaren edo balorazioaren arabera bilatuta, edo erantsi berriak bilatuta, adibidez.\nAplikazioan azkarrago eta modu dinamikoagoan ibiltzeko\nNabigazio-esperientzia ezin hobea izango duzu aplikazioarekin, Edonon berria errazago eta intuitiboagoa baita. Hemendik aurrera, bizkorrago mugitu ahal izango zara, edukiak modu dinamikoagoan ikusi ahal izango baitituzu.\nNabigatzaile-bertsio bateragarri gehiago\nHasi aplikazioaz gozatzen\nAplikazioa Euskaltelen Aisia TBko eta Guztia TBko bezero guztientzat dago eskura. Eta ez du aparteko kosturik. Gainera, aldi berean konektatutako 5 gailutatik sar zaitezke aplikaziora.\nErabiltzen hasteko, aski duzu aplikazioa Google Playtik edo App Storetik deskargatzea. Nahiago baduzu ordenagailu baten edo eramangarri baten bidez egin, sartu nuevaott.euskaltel.com helbidean.\nBezeroen Gunera sartzeko erabiltzen dituzun erabiltzailea eta pasahitza sartu behar dituzu.\nEta azken gauza bat, oso baliagarria bidaiatzen ari bazara: EBko edozein herrialdetatik sar zaitezke aplikaziora.\nOrain zure txanda da: probatu!\nEspero dugu Edononen nobedadeak gustuko izatea, eta zure iritzia ematea, hobetzen jarraitu dezagun.\nEta, zalantzarik baduzu, hemen gaituzu.


2019ko apirilaren 20a, larunbata | Ordua Euskal Herrian 01:14:48\nDiglosia kulturala dela medio, baten batek pentsa lezake Raphaelen kantari espainiarraren abesti famatuaz ariko naizela. Bada ez. Erakundeen euskararekiko jokaeraz arituko natzaizue, ene aburuz eskandaluzkoa izatera heldu baita.\nIzan ere, neure borroka daramat haiekin. Legeak edozein erakunderekin harremanetan jartzeko nahi dudan hizkuntza ofiziala erabili ahal izatea ustez aitortzen didan arren, euskara hautatuz gero, beti egiten dut topo trabaren batekin erakunde orotan, salbuespenik gabe: Bilboko Udala, Eusko Jaurlaritza, Bizkaiko Aldundia...\nEdukia, gorabeherekin bada ere, gustukoa izan nuen; hizkuntzen erabilerak, ordea, eskandalizatu egin ninduen. Nabaria zen kanpaina erdaraz pentsatutakoa zela\nBatzuetan norbanako moduan aritzen naizenean gertatzen zait, beste batzuetan elkarte baten izenean, baita laneko kontuetan ere. Ohiko arazoetako bat izaten da nik agiri bat euskara hutsean aurkeztu eta haiek erdara hutsean erantzun, indarrean dauden legeak hautsiz eta nirekiko begirune falta adieraziz.\nBaina badago beste kontu bat, zeharka bada ere, hiritar euskalduna naizen aldetik etengabe eragiten nauena: erakundeen funtzionamendua bera. Esan nahi baita, erdara hutsez funtzionatzen dutela gehienek, eta horrek ondorio latzak dituela euskaldunongan. Askotan inprimaki edo agiri batzuk ez dira existitu ere egiten euskaraz, eta, badaudenean, ia beti erdarazkoaren itzulpena baino ez dira. Eta nabaritu egiten da, ulertzea bera ia ezinezkoa izaten da-eta.\nDiodan hori oso modu argian ikusten da argitaratzen duten publizitatean ere. Azken adibidea Bizkaiko Diputazioarena izan da, maiatzaren 17ko homofobiaren kontrako kanpaina hain zuzen. Proiektu-fasean ezagutu nuen kanpaina, kasualitatez. Edukia, gorabeherekin bada ere, gustukoa izan nuen; hizkuntzen erabilerak, ordea, eskandalizatu egin ninduen. Nabaria zen kanpaina erdaraz pentsatutakoa zela. Bost kartel eta bost lelo diferente zeuden, baina denek zeukaten zerbait komuna, nolabait kanpainari batasuna ematen ziona: denak hasten ziren “también” berbaz. Euskaraz ere egitera behartuta zeudenez, jakina, norbaitek itzuli beharko zituen lelook. Eta horra nire sorpresa: “itzulpenak” (nolabait deitzearren) astakeria gramatikalen bat izateaz gain, berezi samarrak izateaz gain... ez zeukaten ageriko elementurik elkarrekin, eta batasun horren falta zela-eta, kanpainaren eraginkortasuna galtzen zen hein handian. Gauzak horrela, ezin erreprimitu, eta e-maila bidali nien arduradunei kanpainaren batasuna errespetatzen zuten itzulpen itxurosoak proposatuz. Zorionez, kasu egin didate, eta neuk eginiko itzulpenak dira kartel-bideoetan ikus daitezkeenak. Uste dut badela garaia erakundeek publizitate-enpresei exijitzeko euskaraz ere lan egin dezatela. Oraingoan neuk egin diet-eta lanaren parte bat. Eta ez dut kobratu!


Egin, bidaia laburra oroimenera | kalaportu, itsasontzi gorri bat...\nEskola izan nuen Egin egunkaria. Baita Egin Irratia ere. Unibertsitatean baino gehiago ikasi nuen bietan. Lehenengoan, papereko egunkarian, Zarauzko berriemailea nintzen. Bigarrenean, irratian, literaturari buruzko Itsaso debekatuak irratsaioa egiten nuen astearte arratsaldetan. Pare bat urte eman nituen bietan, egunero batean, asteartero bestean, 1998ko uztailean Espainiako epaileek eta poliziek egunkaria eta irratia itxi zituzten arte.\nGaur, Gara egunkariak argitaratu duen erreportaje hau goitik behera irakurrita eta argazkiak ikusita, zerbait hautsi zait bihotzean. Bidegabekariaren gurpilak bueltaka segitzen baitu. Itxieraren kolpeari edo adierazpen askatasuna eta dozenaka lagunen lanpostuak zaurituta geratu izanari, epaia gehitu zitzaion: arduradunak kondenatu eta espetxeratu zituzten, eta zuzendaria, kazetariak… Gaur, bereziki, kartzelan segitzen duten Jabier Salutregi eta Teresa Toda ditut gogoan.\nGaur, argazki hauek ikusita, zaila da hitzetara amorrua ez ekartzea. Izan ere, epaileek, administratzaile judizialek eta polizia arrotzek Egin eta Egin Irratia zirenen egoitzak zertan bihurtu dituzten irakurri besterik ez dago. Hondamendia, mendekua islatzen duten hainbat zantzurekin.\nLa sensación se hace todavía más asfixiante al acceder a los despachos de dirección, sumidos en la oscuridad absoluta al haber sido tapiadas sus ventanas. Aquí es donde se alojaban los policías que custodiaron el edificio, como denota la vajilla y hasta las bombonas de gas y sartenes abandonadas. O los posters de revistas pornográficas, banderines deportivos castellanos o hasta un escudo de Euskal Herria sobre el que jugaban a los dardos.\n[GARA, 2012-05-06, La muerte administrada del patrimonio de Egin en Hernani].\nEgin egunkaria nire bizitzaren puska bat da. Iraganeko leiho bat. Kazetaritza eskola, eguneroko kronikak, argazki kamara digitalik, posta elektronikorik eta gaur egungo teknologiarik ez zegoen sasoian. Spielbergen Close Encounters of the Third Kind filmekoa zirudien fax-modem zaharraren letaniaz akordatzen naiz, zortzi eta hamabi argazkiko eguneroko karreteez, horiek ordu zehatz baterako taberna batean utzi beharraz, argazkilarien laborategiaz, Gipuzkoa saileko lankideez, sasoi hartako ordenagailuez…\nEgin Irratiaz akordatzea, berriz, nostalgia putzu bat marraztea da. Oheratu orduko, Fermin Muguruza zen gaueroko bidaidea, RIP taldearen Lepoan hartu mitikoarekin hasten zen Igo Bolumena hartan. Kannabis Baratza saioan ezagutu genituen munduko reggae taldeak, internetik eta musika erraz eskuratzeko aukerarik ez zegoenean. Udan Bota Salabardoa saioarekin freskatzen ginen. Errepideetan han edo hemen erretentzioak egon zitezkeela jakiten genuen albistegien amaieran, Guardia Zibilak kontrolak jarri zituelako. Zorion agurrek eta preso eta iheslariei eta hauen senideei eskainitako abestiek betetzen zizkiguten bazkalorduak musikaz eta besarkadez.\nLiteraturaz aritzeko aukera sortu zen gero, eta Itsaso debekatuak haren lemari eutsi genion, gustura, astero itsasontzia munduko literaturetan barrena porturatuz.\nIsildu egin nahi izan zuten guztia.\nBaina begiratu ingurura, irakurri, entzun. Ez zuten lortu, bistan denez.\nMin egin zuten, kartzela urrunetan preso dituzte oraindik batzuk, baina 1998ko uztailean emandako kolpe harekin ez zuten nahi izan zuten ezer lortu.\nGaurkoa bezalako egunetan, bidegabekeria zenbaterainokoa izan zen eta zenbaterainokoa den oroitzea soilik.\nGainerakoan, bidea egin du herri honek.\nOrain askoz gehiago gara.\n· Egin, 16 urte ahotsa isilarazita.\n« Baratzeko lehen marrubiak Salbuespen egoeraren eta apartheid politikoaren ondorioak »\nData : 2012/05/06\nIñigo (06:11:32) :\nEgin, bidaia laburra oroimenera | zuzeu.com (09:09:47) :\n[…] (Jatorrizkoa Kalaportu blogean.) […]


Buenafuente, 10. urteurrena - - Goiena.eus\nBuenafuente, 10. urteurrena\nOihan Vega 2014-11-13 00:00\nEskerrak Buenafuenteren umore argia agortezina den, telebistan azkenaldian ikusten ari garen zabor guztiaren artean arnas apur bat hartzen baitugu artista kataluniar horrekin.\nEgia da geroz eta beranduago egiten duela bere agerpena telebistako pantailan; prime time-etik aldendu eta late night ordutegian eroso kokatu baita, gaueko lehen orduak dakarren audientzien gudatik urrun.\n10 urte daramatza dagoeneko gure bizitzan (20 urte Katalunian) eta egia da, akaso, bere umorea zertxobait zaharkitua edo desfasatua geratu dela, baina oso ondo eman dio buelta gabezia horri Berto Romero bezalako ezkutari fidela alboan ezarriz.\nRomero saiatu zen Buenafuentez mozorrotu eta Paramount Channel katean bere saio propioa izaten, baina futbolean gertatzen den bezala, batzuetan, aurrelaririk onenak ez dira ezer bere alboan gol pasea ematen dion erdilaririk gabe. Hori dela eta, bien arteko indarra ongi baino hobeto baliatzen jakin dute, originaltasuna eta entretenimendu osasuntsu eta adimentsua aldarrikatuz. Eskerrik asko, Buenafuente.


Nafarroako Foru Komunitateko lehendakariaren abuztuaren 6ko 22/2019 Foru Dekretuaren bidez, Nafarroako Foru Komunitateko Administrazioaren departamentuen egitura ezarri zen, eta abuztuaren 14ko 92/2019 Foru Dekretuaren bidez, berriz, Eskubide Sozialetako Departamentuaren oinarrizko egitura.\nAzaroaren 6ko 302/2019 Foru Dekretuaren bidez onetsi ziren Nafarroako Enplegu Zerbitzuaren estatutuak.\nAipatu foru dekretuetan departamentuaren beraren egitura organikoa arautzeaz gain, NL-NEZarena ere ezartzen da, atalaren mailara bitarte.\nForu dekretu horiek egituran eragin dituzten aldaketak direla-eta, beharrezkoa da bulegoen eta atala baino beheragoko unitateen egitura ere horiei egokitzea.\nNafar Lansare-Nafarroako Enplegu Zerbitzuaren estatutuen 37. artikuluan Eskubide Sozialetako kontseilariari esleitzen zaizkio erakunde horretako bulegoak eta atala baino beheragoko unitateak sortu, aldatu eta kentzeko eginkizunak.\nHorrenbestez, Nafar Lansare-Nafarroako Enplegu Zerbitzuaren estatutuek emandako ahalmenak erabiliz, agintzen dut:\nForu agindu honen xedea da Nafar Lansare-Nafarroako Enplegu Zerbitzuaren egitura garatzea bulegoen eta atala baino beheragoko unitateen mailan.\n2. artikulua. Nafar Lansare-Nafarroako Enplegu Zerbitzuaren egitura, bulegoen eta atala baino beheragoko unitateen mailan.\nNafar Lansare-Nafarroako Enplegu Zerbitzuak bulego hauek ditu bere egituran:\n–Kudeaketako Zuzendaritzaren mende:\n–Laguntza eta Kudeaketa Administratiboaren Zerbitzuaren mende.\n–Prozesuak Koordinatzeko Bulegoa.\n–Lanbide Gaitasunak Garatzeko Zerbitzuaren mende:\n–Energia Berriztagarrien eta Efizientzia Energetikoaren Erreferentziako Zentro Nazionalaren Bulegoa-Enplegurako Prestakuntzaren Arloa.\n–Enplegua Sustatzeko eta Enpresentzako Zerbitzuetarako Zerbitzuaren mende:\n–Enplegu eta Prestakuntza Programen Bulegoa.\n–Lan Aktibaziorako eta Lurralde Koordinaziorako Zerbitzuaren mende.\nEra berean, atala baino beheragoko mailan, administrazio unitate hauek ditu egituran:\nTafallako, Altsasuko eta Lodosako enplegu barrutiak.\nI. kapitulua.–Kudeaketa zuzendaritza.\n3. artikulua. Zuzendaritza Idazkaritzaren Bulegoa.\nZuzendaritza Idazkaritzaren Bulegoa Zuzendaritza Kudeatzailetzari atxikita dago, eta eginkizun hauek izanen ditu:\na) Kudeatzailetzako dokumentazioa antolatu eta mantentzea.\nb) Kudeatzailetzaren informazioa egin eta koordinatzea.\nc) Erakundeak ordezkaritza duen kide anitzeko organoen eta lantaldeen komunikazioak jasotzea eta horien jarraipena egitea.\nd) Kudeatzailetzak administrazio publikoekin, entitate pribatuekin eta/edo partikularrekin dituen harremanak koordinatzea eta haien jarraipena egitea.\ne) Kudeatzailetzaren agenda koordinatu eta kudeatzea.\nf) Erakundeko langileen joan-etorriak kudeatzea.\ng) Erakundeak ordezkaritza duen ekitaldiak koordinatzea.\nh) Beste edozein eginkizun, bere jarduketaren eremuan agintzen zaiona.\nII. kapitulua.–Laguntza eta Kudeaketa Administratiboaren Zerbitzua.\n4. artikulua. Prozesuak Koordinatzeko Bulegoa.\nProzesuak Koordinatzeko Bulegoa Komunikaziorako eta Prozesuak Hobetu eta Koordinatzeko Atalari atxikita dago, eta eginkizun hauek izanen ditu:\na) Berrikuntzako eta zerbitzuak hobetzeko plan edo jarduketak prestatzea eta haien jarraipena egitea, erakundeko administrazio unitate guztiekin koordinatuta.\nb) Erakundeko langileentzako parte-hartze eredu bat kudeatzea, kanpoko zein barreneko zerbitzuak hobetzeko plan edo jarduketak prestatzeko.\nc) Erakundearen aginte-koadroak koordinatzea eta haien jarraipena egitea.\nd) Erakundeko prozesu eta prozedurak koordinatzea eta haien jarraipena egitea.\ne) Erakundeari egindako kanpoko ebaluazio prozesuak koordinatzea eta haien jarraipena egitea.\nf) Beste edozein eginkizun, bere jarduketaren eremuan agintzen zaiona.\n5. artikulua. Zentroak Koordinatu eta Egiaztatzeko Bulegoa.\nZentroak Koordinatu eta Egiaztatzeko Bulegoa Programen Jarraipenerako Atalari atxikita dago, eta eginkizun hauek izanen ditu:\na) Enplegurako eta prestakuntzaren espezialitateetarako lanbide prestakuntzako zentroak aztertu, tramitatu eta baimen daitezen proposatzea.\nb) Lanbide-orientazioarekin eta ekintzailetzarekin lotutako zentro eta entitateentzako baimenak aztertzea, tramitatzea eta proposatzea.\nc) Inskribatutako eta egiaztatutako zentroen erregistroa kudeatzea.\nd) Zentro eta entitateei egiaztapena eta/edo baimena emateak dakartzan jarraipen lanak.\ne) Beste edozein eginkizun, bere jarduketaren eremuan agintzen zaiona.\n6. artikulua. Kontrol Administratiboaren Bulegoa.\nKontrol Administratiboaren Bulegoa Programen Jarraipenerako Atalari atxikita dago, eta eginkizun hauek izanen ditu:\na) Programak kontrolatzeko jarduerak koordinatzea.\nb) Kontrolatzeko jardueretarako kronogramak diseinatzea eta horien jarraipena egitea.\nc) Egindako jarduerei buruzko txostenak eta memoriak prestatzea.\nd) Kontrolatzeko jarduerak gauzatzean sortzen ahal diren gorabeherak ebaztea.\ne) Kudeatzea eta artxibatzea atalaren espedienteak.\nf) Zehapen-espedienteak kudeatu eta haien jarraipena egitea.\ng) Beste edozein eginkizun, bere jarduketaren eremuan agintzen zaiona.\n7. artikulua. Erregistro eta Langileriaren Bulegoa.\nErregistro eta Langileriaren Bulegoa Araubide Juridikoaren eta Langileriaren Atalari atxikita dago, eta eginkizun hauek izanen ditu:\na) Erakundeari atxikitako langileen espedienteei jarraipena egitea.\nb) Lanaldia betetzeko kontrolaren sistema aplikatzea.\nc) Gaixotasuneko gorabeheren, amatasunagatiko atsedenaldiaren, lizentzien, eszedentzien, oporren eta langileen araubidearen ondoriozko gainontzekoen jarraipena eta kontrola egitea.\nd) Erakundearen erregistroa eta artxiboak koordinatzea.\ne) Langileen arloko aurrekontu kudeaketa kontrolatzea.\nf) Erakundeak gauzatutako prestakuntza ekintzak kontrolatzea.\nIII. kapitulua.–Lanbide Gaitasunak Garatzeko Zerbitzua.\n8. artikulua. Informatika Bulegoa.\nInformatika Bulegoa Programen Kudeaketa, Balorazio eta Eraginaren Atalari atxikita dago, eta eginkizun hauek izanen ditu:\na) Erakundearen informazio sistemak eta aplikazio informatikoak aztertzea, garatzea eta mantentzea.\nb) Programak edo jarduketak kanpoan hedatzeko beharrezkoak diren euskarriak eta informazio sistemak diseinatzea, prestatzea eta sustatzea.\nc) Enplegu Atariko edukiak eta enplegu arloari lotutako beste aplikazio informatiko batzuk koordinatzea.\nd) Erakundearen baliabideak eta euskarri informatikoak koordinatzea.\ne) Erakundearen aplikazioetarako sarbidea izateko baimenak kudeatzea.\n9. artikulua. Jarraipen eta Ebaluazio Bulegoa.\nJarraipen eta Ebaluazio Bulegoa Programen Kudeaketa, Balorazio eta Eraginaren Atalari atxikita dago, eta eginkizun hauek izanen ditu:\na) Lanbide gaitasunak garatzeko programetan kudeatutako laguntzen eta dirulaguntzen exekuzioaren, trazabilitatearen eta eraginaren jarraipena egitea.\nb) Garatzen diren ekintzen eta parte hartzen duten zentroen eta entitateen jarraipen teknikoa, koordinazioa eta ebaluazioa egitea.\nc) Lanbide gaitasunak garatzearen arloko neurriei buruzko adierazleak eta estatistikak prestatzea.\nd) Neurrien jarraipena eta ebaluazioa egiteko behar diren tresna informatikoen premiak atzematea.\ne) Entitate onuradunei aholku eta laguntza ematea enplegurako prestakuntzaren arloko laguntzen jarraipena egiteaz eta tresna informatikoak erabiltzeaz.\n10. artikulua. Neurriak Hedatzeko Bulegoa.\nNeurriak Hedatzeko Bulegoa Programen Kudeaketa, Balorazio eta Eraginaren Atalari atxikita dago eta eginkizun hauek izanen ditu:\na) Lanbide gaitasunak garatzeko neurrietan bildutako laguntzak, kontratuak eta dirulaguntzak arautzeko oinarri teknikoak prestatzen eta proposatzen parte-hartze aktiboa izatea.\nb) Lanbide gaitasunak garatzeko neurriak hedatzeko programak prestatzea eta proposatzea.\nc) Enplegurako lanbide prestakuntzako programetarako, enpresa planetarako eta langileen lanbide gaitasunak garatzeko beste neurri batzuetarako laguntzen eta dirulaguntzen espedienteak kudeatu, kontrolatu eta tramitatzea.\nd) Enplegurako prestakuntza ekintzetan parte hartzen dutenentzako beka eta laguntzen espedienteak kudeatzea, kontrolatzea eta tramitatzea.\ne) Kudeaketako tresna informatikoen beharrak atzematea lanbide gaitasunak garatzeko neurriak ezartzeko, kudeatzeko, kontrolatzeko eta tramitatzeko.\nf) Entitate onuradunei aholku eta laguntza ematea deialdien oinarriei eta espedienteen kudeaketarako behar diren eta tresna informatikoei dagokienez.\n11. artikulua. Gaitasunak Egiaztatzeko Bulegoa.\nGaitasunak Egiaztatzeko Bulegoa Lanbide Gaitasunak Egiaztatzeko eta Prestakuntza Propioaren Atalari atxikita dago, eta eginkizun hauek izanen ditu:\na) Informazioa, aholkularitza eta laguntza teknikoa lanbide gaitasunen egiaztapenaren arloan.\nb) Lanbide gaitasunen ebaluazio eta egiaztapenerako prozesuak sustatzea, garatzea eta kudeatzea.\nc) Gako diren gaitasunak ebaluatzeko prozesuak sustatzea, garatzea eta kudeatzea.\nd) Esperientzia bidezko hobekuntzei eta egiaztapen prozesuei dagozkien espedienteen azterketa, tramitazioa eta ebazpen proposamena.\ne) Gaitasunak egiaztatzeko prozesuak ebaluatzea.\n12. artikulua. Energia Berriztagarrien eta Efizientzia Energetikoaren Erreferentziako Zentro Nazionalaren Bulegoa-Enplegurako Prestakuntzaren Arloa.\nEnergia Berriztagarrien eta Efizientzia Energetikoaren Erreferentziako Zentro Nazionalaren Bulegoa-Enplegurako Prestakuntzaren Arloa Lanbide Gaitasunak Garatzeko Zerbitzuari atxikita dago, eta eginkizun hauek beteko ditu:\na) Zentroko berrikuntza, prestakuntza eta teknologia arloko ekintzak koordinatu, programatu eta gauzatzea, baita Estatuko Enplegu Zerbitzu Publikoarekin energia berriztagarrien sektorean adosten diren lan planak ere.\nb) Enpresen prospekzioko jarduerak kudeatzea, energia berriztagarrien sektoreko lan merkatuaren bilakaerari egokitutako prestakuntza ekintzak eskaintzeko.\nc) Zentroko enplegurako prestakuntzaren arloan garatzen diren prestakuntza jarduerei buruzko espedienteak tramitatzea.\nd) Agintzen zaizkion programen kontrol, jarraipen eta ebaluazio lanak egitea.\nf) Zentroko langileen antolaketa eta zuzendaritza lana.\ng) Otsailaren 15eko 229/2008 Errege Dekretua aplikatuz enplegurako prestakuntza eremuan dagozkiokeenak. Dekretu horren bidez, Erreferentziako Zentro Nazionalak arautu ziren lanbide prestakuntzaren arloan.\n13. artikulua. Programazioa Diseinatzeko Bulegoa.\nProgramazioa Diseinatzeko Bulegoa Programen Garapen eta Berrikuntzarako eta Erreferentzia Nazionaleko Zentroaren Atalari atxikita dago, eta eginkizun hauek beteko ditu:\na) Prestakuntza beharrak etengabe atzematea eta haien analisi sistematikoa egitea gako iturrien eta gako informatzaileen bidez.\nb) Erakundeak sustatzen duen prestakuntza planifikatu eta programatzea.\nc) Sustatzen diren prestakuntza neurriak lehenesteko irizpideak aplikatzea.\nd) Lanbide heziketako irakasleentzako prestakuntza planak diseinatu eta kudeatzea, haien lanbide gaitasunen eta gaitasun metodologikoen garapenari dagokionez. Irakasleen fitxategia kudeatzea.\ne) Espezialitateen katalogoak eguneratzea eta mantentzea. Sektoreek eta enpresek eskatzen dituzten prestakuntzako espezialitate berriak garatzea eta horiei alta ematea.\nf) Adimen desgaitasuna dutenentzako prestakuntza egiaztagarria bultzatu eta garatzea, bai eta irakurketa errazturako material didaktikoak ere.\ng) Proiektu esperimentalak bultzatu, garatu eta balidatzea, espezialitateen katalogoetan sartzeko.\nh) Enplegurako prestakuntza garatzen lagunduko duten ekintza osagarriak sustatu eta garatzea.\ni) Beste edozein eginkizun, bere jarduketaren eremuan agintzen zaiona.\nIV. kapitulua.–Enplegua Sustatzeko eta Enpresentzako Zerbitzuetarako Zerbitzua.\n14. artikulua. Enplegu eta Prestakuntza Programen Bulegoa.\nEnplegu eta Prestakuntza Programen Bulegoa Enplegu Programa Integralen Atalari atxikita dago, eta eginkizun hauek izanen ditu:\na) Prestakuntzako eta enpleguko proiektu integralen espedienteak tramitatzea eta kudeatzea.\nb) Garatutako proiektuak nola gauzatzen diren, jarraipen teknikoa, laguntzea eta kontrolatzea.\nc) Prestakuntza eta enplegu programa mistoen azterketa kualitatiboa eta hobekuntza proposamenak.\nd) Beste edozein eginkizun, bere jarduketaren eremuan agintzen zaiona.\n15. artikulua. Kontratuen eta Enplegu Eskaintzen Bulegoa.\nKontratuen eta Enplegu Eskaintzen Bulegoa, Enpresentzako Zerbitzuen Atalari atxikita dago, eta eginkizun hauek izanen ditu:\na) Sektore publikoari eta pribatuari dagozkien enplegu eskaintzak kudeatzea.\nb) Hautaketa teknikoaren prozesuak egitea.\nc) Informazioa eta orientabideak kontratazio moten gainean.\nd) Informazioa eta orientabideak enplegua sustatzeko neurrien gainean.\ne) Enplegu eskatzaileen historial profesionalak kudeatzea.\nf) Contrat@ aplikazioaren sostengu teknikoa.\ng) Nafarroako Gobernuaren kontratu administratiboen komunikazioa.\nh) Urriaren 31ko 1543/2011 Errege Dekretuak aurreikusitako Lanekoak ez diren praktiken programa kudeatzea.\n16. artikulua. Ekintzailetza Bulegoa.\nEkintzailetza Bulegoa Enpresentzako Zerbitzuen Atalari atxikita dago, eta eginkizun hauek izanen ditu:\na) Ekintzaileei eta langile autonomoei informazioa, aholkularitza eta laguntza ematea.\nb) Ekintzailetza eta enplegu autonomoa sustatzeko neurriak eta programak diseinatzea eta prestatzea.\nc) Entitate laguntzaileek ekintzailetza arloan eskaintzen dituzten zerbitzuak koordinatzea.\nd) Toki garapena sustatzeko programak tramitatzea eta kudeatzea.\ne) Enplegu autonomoa sustatzeko laguntzen espedienteak tramitatzea, kudeatzea, eta haien jarraipena egitea.\nV. kapitulua.–Lan Aktibaziorako eta Lurralde Koordinaziorako Zerbitzua.\n17. artikulua. Nazioarteko Programen Bulegoa.\nNazioarteko Programen Bulegoak, Orientazio Atalari atxikita dago, eta eginkizun hauek izanen ditu:\na) Lan eskaintzak kudeatzea, eta EURES Sareak Nafarroan dituen beste eginkizun batzuk.\nb) Europako Esparru Ekonomikoko herrialdeetako enplegu bilaketari eta bizimodu eta lan baldintzei buruzko orientabideak.\nc) EURES jarduera planak prestatu eta haien jarraipena egitea.\nd) EURES jarduerak Nafarroako Foru Komunitatean hedatu eta sustatzea.\ne) Atzerriko enplegu eskaintzak kudeatzea.\n18. artikulua. Mantentze-lanen Bulegoa.\nMantentze-lanen Bulegoa Lurralde Antolaketarako eta Agentzien Koordinaziorako Atalari atxikita dago, eta eginkizun hauek izanen ditu:\na) Erakundearen instalazioetako eta makineriaren prebentzio eta konponketarako mantentze-lanak egitea.\nb) Iturrondo Zentroko instalazioak eta makineria konpontzeko lanak koordinatu eta betetzea.\nc) Instalazioen eta makineriaren mantentze eta konponketa lanez arduratzen diren kanpo enpresak koordinatzea.\nd) Instalazioen eta makineriaren legezko mantentze-lan teknikoak egitea industria edo osasun arloko erregelamendu, jarraibide, arau edo gomendioetako zehaztapenei jarraikiz, eta bermeak tramitatzea.\ne) Iturrondo Zentroko segurtasuna koordinatzea.\nf) Erakundearen hondakin plana koordinatu eta betetzea.\ng) Erakundearen instalazioetako laneko arriskuen prebentzioa koordinatzea.\n19. artikulua. Enplegu Bulegoa.\nEnplegu Bulegoa Tuterako Enplegu Agentziari atxikita dago, eta eginkizun hauek izanen ditu:\na) Enplegu eskatzaileak lanbidearen arabera sailkatzeko ekintzak egitea.\nb) Lan eskaintzak kudeatzea.\nc) Hautaketa teknikoaren prozesuak kudeatzea.\nd) Lanbiderako informazioa eta orientazioa emateko ekintzak kudeatzea.\ne) Enplegurako lanbide prestakuntzaren eskaintzak kudeatzea.\nf) Kontratuei eta enplegua sustatzeko neurriei buruzko informazioa eta aholkuak ematea.\ng) Lan merkatuko jarduketa sektorialen proposamena, prestaketa eta jarraipena.\n20. artikulua. Tafallako, Lizarrako, Altsasuko, Lodosako, Doneztebeko eta Agoizko enplegu agentziak.\nTafallako, Lizarrako, Altsasuko, Lodosako, Doneztebeko eta Agoizko enplegu agentziak Lurralde Antolaketarako eta Agentzien Koordinaziorako Atalari atxikita daude, arduradun bat dago buru haietako bakoitzean, eta eginkizun hauek izanen dituzte:\na) Erakundearen izenean solaskide izatea tokiko agenteekin, enplegurako politika aktiboen arloan.\nb) Enplegu agentziako langileak zuzentzea eta antolatzea, esleituak dituzten xedeak bete ditzaten.\nc) Agintariekin, solaskide sozialekin eta enpleguari zein prestakuntzari loturiko entitateekin koordinatzea jarduketaren lurralde eremuan.\nd) Zerbitzuak eta aholku ematea enplegu eskatzaileei, langileei, enpresaburuei eta erakunde publikoei zein pribatuei enplegu eta prestakuntza arloan, Nafarroako gainontzeko enplegu agentziekin koordinatuz.\ne) Bakoitzaren jarduketako lurralde eremuan enplegu eta prestakuntza arloan dauden beharrak atzematea eta aztertzea.\nf) Tokian tokiko lan merkatuetako jarduketak bultzatu, proposatu, gauzatu eta koordinatzea, haietan atzemandako beharren arabera, eta zerbitzuak herritarrengana gerturatzea.\n21. artikulua. Tafallako, Altsasuko eta Lodosako enplegu barrutiak.\nTafallako, Altsasuko eta Lodosako enplegu barrutiek, hurrenez hurren Tafallako, Altsasuko eta Lodosako agentziei atxikita daude, arduradun bat dago buru haietako bakoitzean, eta eginkizun hauek izanen dituzte:\na) Enplegu eskatzaileak eta eskaerak erregistratzearen ondoriozko zereginak sistema informatikoan sailkatzea.\nb) Lurralde eremuko informazioa, lanbide orientazioa eta prestakuntza eskaintzaren ondoriozko ekintzak kudeatzea.\nc) Lurralde eremuko enplegu eskaintzak kudeatu eta lan merkatua aztertzea.\nd) Kontratuei buruzko informazioa eta kontratazioaren erregistroa.\ne) Esleitutako helburuak betetzeko behar diren baliabideak koordinatzea.\nXedapen indargabetzaile bakarra.–Arauen indargabetzea.\nIndargabetu egiten dira foru agindu honetan xedatutakoari aurka egiten dioten maila bereko edo apalagoko xedapen guztiak, eta zehazki Eskubide Sozialetako kontseilariaren abenduaren 15eko 305/2015 Foru Aginduaren 6. artikulua eta VI. kapitulua. Haren bidez departamentu horretako eta haren erakunde autonomoetako bulegoen eta atala baino maila beheragoko unitateen egitura garatu zen.\nIruñean, 2020ko martxoaren 2an.–Eskubide Sozialetako kontseilaria, M.ª Carmen Maeztu Villafranca.\nIragarkiaren kodea: F2003381


OCUk salatu du ezkutuko publizitatea erabiltzen dela telebistako serie eta gaikako programetan | Consumer\nOCUk salatu du ezkutuko publizitatea erabiltzen dela telebistako serie eta gaikako programetan\nKontsumitzaileek publizitatea noiz ikusten duten jakiteko duten eskubidea aldarrikatzen du\nIsilpeko publizitatearen erabilera, indarrean dagoen legediak berariaz debekatua, telebistako serie eta gaikako programetan orokortu da. Kontsumitzaile eta Erabiltzaileen Erakundeak (OCU) egindako azterketa baten arabera, publizitate-mota hori “ohiko baliabidea” da kateetan, “produktuaren kokalekua” izenekoaren bidez, eta “behin eta berriz eta kontzientziaz egiten dute”.\nZehazki, OCUk Espainian ekoitzitako zortzi serie eta sukaldaritzari, brikolajeari eta lorezaintzari buruzko bost programa tematiko aztertu ditu. Serieen kasuan, aztertutako guztiek batez beste 4,3 produktu-leku erabiltzen dituzte emisio-ordu bakoitzeko (artikulu bat 13 minutuan behin), kontsumitzaileen elkarteak dioenez. Gainera, ez du kontsumitzaileari produktu edo zerbitzu jakin bat saltzen saiatzen ari dela ohartarazten dion seinalerik erabiltzen.\nJostailuen iragarkiek estereotipo sexista sortzen dute, UCEren arabera.\nGaikako programei dagokienez, batez besteko agerpena antzekoa da, baina “gehiago irauten duelako”. Hala, produktu batzuk pantailan geratzen dira emisio gehienetan, ordu erdi inguru irauten baitute. Gainera, ez diote inolako seinalerik ematen ikusleari.\nEgoera horren aurrean, OCUk kontsumitzaileek publizitatea noiz ikusten duten jakiteko duten eskubidea errebindikatzen du, eta administrazioari gogorarazten dio kontrol- eta zehapen-erantzukizun bikoitza duela, bai ezkutuko publizitatea “zaintzeko”, bai zabalkundea “azkar eta zorrotz” “zigortzeko”.\nBestalde, Kontsumitzaileen Batasunak (UCE) dio jostailuen publizitatea ez dela etikoa. Elkarteak Gabonetako kanpainako jostailuen iragarkiei buruzko azterlanean ondorioztatu duenez, ikusten diren iragarki guztiek betetzen dute mota horretako publizitateari buruzko araudia, baina ez dute betetzen haurren publizitateari buruzko kode deontologikoa.\nHorri dagokionez, adierazi du iragarki horien ezaugarria dela “agresibitatea” eta “lehiakortasuna” sustatzea, bai eta “estereotipo sexistak sustatzea ere, errealitatea islatu beharrean, eta “gurasoek jokoan duten zeregina alde batera uztea”, komunikatu batean adierazi zuenez.\nAzterlan horretan adierazten denez, “autoak, motorrak, auto-pistak edo panpina artikulatuak argitaratzen diren jostailuen iragarki gehienek agresibitatea dute ezaugarri, bai mezuan, bai off-eko ahotsaren tonuan, eta honelako esaldiak erabiltzen dituzte: “azelera sakona”, “irratokontrolik basatiena”, “etsaia suntsitzea”, “gaiztoak suntsitzea”, “erne dauden hitzak ez jaurtitzea”.\nHala, UCEk ondorioztatu du “bereziki haurrei” zuzendutako iragarki horietan “lehiaketa sustatzen da”, eta neskaren presentzia “baliogabea” dela, eta “oso eskasa”, berriz, gurasoak jolasaren parte gisa sartzea.\nNeskentzako jostailuen iragarkiei dagokienez, “panpinak eta osagarriak gailentzen dira”, azterlanak dioenez, “gozotasuna publizitatean agertzen da”, “musika lasaia” erabiliz. Kasu horietan, “bakarrik” zuzendutako artikuluak dira, haurra “bertan ez dagoen” neskei zuzendutakoak, panpina haurtxoaren zaintza adierazten dutenak eta amaren rolari buruzkoak.\nisilpeko publizitatea serieak


Mobile App-ak | elkarmedia\nApp batekin posible da zure zerbitzuak balioan jartzea eta zure bezeroak fidelizatzea\nMugikorretarako diseinuak eta aplikazio-garapenak, erabat pertsonalizatuak eta Android eta IOS gailuetatik irisgarriak. Diseinua oso garrantzitsua da elkarmediarako, erabiltzaile-esperientzia on bat lortzea ezinbestekoa baita arrakasta izateko. Azken erabiltzailearen neurrira eginiko diseinu erakargarri eta intuitibo bat softwarearen garapenari gehituta, forma emango diogu zure ideiari.\nMobile app batek beste balio bat eransten dio zure enpresari eta bultza egiten dio zure markari, zure estrategia digitalaren helburuak betez. Zure bezeroak fidelizatzen ere lagunduko dizu, webean aurkitzen ez dituzten zerbitzu bereziak eta gehigarriak eskainiko baitizkie. Aplikazio bat target jakin bati zuzendutako produktu bat edo zerbitzu bat ere izan daiteke.\nAPP bat behar duzu?\nKontzeptualizazioa eta edukiak\nWeb diseinu mugikorra eta egokitua\nPertsonalizatuak, seguruak, malguak eta erabil-errazak\nOnline salmentaren estrategia\nAnalitika eta Posizionamendua\nTxosten Pertsonalizatuak …\nEbook-ak, infografiak, slider-ak…


Eusko Jaurlaritzak Enpresa Txiki eta Ertainei zuzendutako 2022ko laguntza-plana aurkeztuko du eguenean Debegesan - etakitto.eus\nMaiatzaren 12an Debabarreneko enpresek aurrez aurre ezagutu ahal izango dute Eusko Jaurlaritzako Ekonomiaren Garapen, Jasangarritasun eta Ingurumen Sailaren Enpresa Txiki eta Ertainentzako 2022ko laguntza-plana. Plan horrek 74 programa biltzen ditu eta 600 milloi baino gehigoko aurrekontua du, eta laguntza horien helburua da ekonomia suspertzea eta enplegua sortzea, arreta berezia eskainiz Euskadiren garapen inklusibo eta jasangarriari. Aurten I+G+b programetara eta Trantsizio Energetikora bideratutako laguntzak Eusko Jaurlaritzak ETEei zuzendutako laguntza-programen %70 baino gehiago dira.\nDebabarreneko garapen ekonomikorako agentziarekin elkarlanean, aurkezpena Debegesan egingo da (Azitain industrialdean), goizeko 9:30etik 11:30era. Ekitaldian izango dira Aitor Urzelai SPRI taldearen zuzendari nagusia; Leyre Madariaga Eraldaketa Digitalaren eta Ekintzailetzaren zuzendaria; Ana Camacho Industriaren eta Energia Trantsizioaren zuzendaria; Ainhoa Ondarzabal, BTI- Euskadiko Nazioartekotze Agentziako kontseilaria; Iñigo Ansola Energiaren Euskal Erakundearen zuzendaria; Alex Boto Ihobeko zuzendaria; eta Raul Perez Elikagaien Kalitate eta Industriako zuzendaria, eta bakoitzak bere arloko programen xehetasunak azalduko ditu. Enpresek, beraz, laguntza-lerro bakoitzaren xehetasunak jakin ahal izango dituzte eta euren premietara ongien egokitzen dena aurkitu ahal izango dute. Ekitaldian Juan Ángel Balbás, ere parte hartuko du, Debegesako zuzendari nagusia. Laguntzen aurkezpenaren ostean, enpresek networking egin dezaten tartea egongo da.\nAurkezpenera joan nahi duten enpresek aldez aurretik izena eman behar dute, Debegesaren web orrialdean: www.debegesa.eus.\n« Ane Santesteban garaipenetik inoiz baino gertuago IV. Eibar Hiria Sarian Arrate Kultur Elkarteak gaur egingo du urteko ohiko batzarra, 18:30ean »


Eusko Jaurlaritzaren Kostegoki proiektuak identifikatzen ditu klima-aldaketaren ondorioz euskal itsasertzean arriskuan dauden eremuak - Change The Change\nIñigo Losadak aurreratu ditu gaur, Bilbon, klima-aldaketaren inpaktua espainiar itsasertz osoan aztertzen duen proiektu pilotu baten emaitzak –Iñigo Losada hizlaria izango da datorren martxoan Donostian egingo den ‘Change the Change’ Nazioarteko Konferentzian-. Aurreikusten da euskal itsasertzeko itsasoaren maila 4,5 eta 6,5 zentimetro bitarte igoko dela urtero mende honetan geratzen diren urteetan. AZTI-Tecnaliaren eta Gipuzkoako eta Bizkaiko aldundien lankidetzarekin bultzatutako Kostegoki azterlanak ezarriko du zein diren lehentasunak Euskadi klima-aldaketari egokitzeko.\nDonostia eta Ibaizabalen estuarioa dira itsas mailaren igoeraren aurrean kalteberak diren bi euskal hirigune. Bermeon, berriz, kalteak gertatzeko arriskua dago portu-aldean, beste fenomeno batzuen artean, itsas mailaren batez besteko igoeragatik eta mareengatik. Zarautz beste herri kaltebera bat da, olatuen eraginez uholdeak jasateko arriskua baitu. Lau kasu horiek adibide zehatzak dira klima-aldaketak Euskadin duen eraginaz. Eta badago gehiago. Hori guztia aztergai dago Eusko Jaurlaritzak Ihoberen bidez bultzatzen duen Kostegoki proiektuan. Proiektuak Gobernu zentralaren kofinanziazioa du, eta beraren parte-hartzaileak dira AZTI-Tecnalia, Bizkaia eta Gipuzkoako aldundiak eta Eusko Jaurlaritzan portuen kudeaketaz arduratzen den Zuzendaritza.\nNicholas Sternek bat egin du Change the Chan


Axular Lizeoa: Programazioa (LH) eta Sare Sozialak (LH-DBH) ekintzailetasunerako sustatzaile\nmaiatzak 10, 2016\nAxular Lizeoan aspaldiko partez Hezkuntza Berrikuntzaren alde apustua egin zen. Hori dela eta, programa eta proiektu desberdinetan beraien partaidetza ohikoa da. Lizeoari buruzko informazio gehiago bere webgunean topatuko duzue.\nGipuzkoako jardunaldietan, ostegunean, 16:00etan BHko gelan, bi ekintza berritzailen berri emango dizgute:\nIkasturte honetan, Axular Lizeoko Lehen Hezkuntza etapa osoan egindako esperientzia azalduko da. LHko 1. Zikloan “Scratch Jr” tabletarako aplikazioa eta beste bi zikloetan “Scratch 2.0” online aplikazioa erabili dira ikasleei programazioko lengoaiaren lehen urratsak azaldu, ezagutarazi, erabiltzen hasteko eta ekintzailetasuna sustatzeko. Bertan, ikasleen lanak erakutsiko dira.\nSARGOI Hezkuntza sare soziala\nSare sozial hau, Hezkuntza munduak gaur egun dituen zenbait erronkei aurre egiteko sortu da. Lan kooperatiboa, berrikuntza, sormena, ekintzailetasuna, teknologi berrien erabilpen arduratsua, elkar bizitza, adimen emozionalarekin lotutakoak eta bestelako konpetentziak gure gazteen artean zabaltzeko asmoarekin.\nAipamena berezia, azken honetan lortutako 2. saria\nOverclock estrategia eta berrikuntza\nAxular Lizeoa esperientziak sare sozialak\nEtiketak: Axular Lizeoa esperientziak sare sozialak


- abenduak 22, 2016\n2016/12/09 Posetseko palizoian ondoren, hurrengo egunian zer egin erabaki ezinda ibili ginan. Posets-Perdiguero eginez gero, argi zaukagun Aneto tokatuko zala, eta bi egunetan burutuko genduala erraldoi txurixak. Baina Posets bakarrik egin genduanez, Perdiguero edo Aneton artian aukeratu biharko genduan hurrengo flana. Nekiagatik, Anetori buelta zirkularra emateko gogo gehixegirik ez zaukagun, eta Perdiguerora jutia erabaki genduan azkenian. Remuñetik edo Literolatik zan hurrengo galdera. Remuñeko bailara goraxeago dago, eta ekialde-mendebalde orientazioko bailara estu bat danez, iparreko maldan elurra mantentzen da, akorduan daukatenez, elur gutxi dagonian ere Literolatik hego aurpegitik bajatzen da gainera, beraz, baldintza hauetan Remuñe hobeto egon bihar zala pentsatuta, bertatik abantau ginan. Llanos del hospital, hego aurpegixetan kasi elurripe Abantau eta 3 minitutara, segitxuan jantzi genitxuan eskixak, baitxa gutxira kendu ere. Hemen ere elurra eskax... Ordubete\nErraldoi txuriak-2: Posets\n- abenduak 18, 2016\n2016/12/08 4 egun jai edukita, Erraldoi Txurien ametsa berriz hartzia pentsatu genduan Javi eta bixok. Aurreko denboraldixan Txutokin Anetori buelta eman genion, eta oinguan beste zatixa itxeko asmua zaukagun, Perdiguero eta Posets tiroian. Hegotik bota zitxuan elurrak, eta Cerler inguruan elur asko egon arren, ez zakigun nola zauden Posets eta Perdiguero, baina antizikloi luze honek hego aurpegixetatik elur asko kendu zuala bazakigun bezela, ipar aurpegixetan elur hautsa eta nahiko behian topatzia espero genduan. Txutokin Aneto Vallibiernatik igotzia eta Llanosera bajatzia aukeratu genduan elur baldintzengatik eta ibilbide logikua segitzen, Perdiguero eta Posets, ordena horretan egitia tokatzen jakun oinguan. Baina elur baldintzak justu kontrakuak ziranez, aldrebes itxia pentsatu genduan: Lehenengo Posets Batiselleseko lepotik pasatzen, tontorra in ostian, La Pauletik (iparretik) Estoseko aterpetxera bajau. Bigarren txanpan, aterpetxetik Perdiguerora ixo Ooko eta Literolako goi\nValdepiedra. Sallobente iparretik\n2016/12/03 Valdepiedra Aurreko astian Astun eta Candanen elur hautsari ongi etorrixa eman ondoren, abenduko lehenengo astebukaera honetan ere ildo beretik jarraitzia pentsatu nuan. Laneko ikastaro batengatik, barixaku arratsaldera arte ez nuan aterrizatu, eta piriniotara juteko puntu puntuan egon arren, azkenian Laskukin Valdezcarayra juteko flana egin nuan. Web orrixan ikusitxa ez zauan elur gehixegi, baina Polvo-Dura zaola jartzen zuan. Pistak itxita eta elurra eskax egon arren, aurreko asteko elurtiak goixan metatuko zuala pentsatzen, "Pala bonita" deitzen diuenan bila abantatu ginan. Estaziora allauta, goixan ere askorik ez zaola begitandu jakun, baina behin han egonda, abantau ginan. Emozio apur bat ematiarren, iparretik ixo genduan pistetatik ixo biharrian Laskun Iparreko murura iristen Ez dauka zailtasun gehixegi, elurra baldintza onetan daonian eskiatzen ere bajatzen da malda hau. Baina momentu batzutan nahiko aldapa hartzen dau Leskun aldapa gehixene\n- abenduak 12, 2016\n2016/09/18 Igandea Aspalditik geneukan Elgoibar-Amurrio ren azken etapa egiteko eguna gordeta. Hiru handietarako hilabete eskax falta zan honetan, azken entrenoak egin nahi nituan nekea metatzen, azken asteetako deskantsuko mesetan sartu aurretik. Beraz, ahalik eta ordu gehixen ibiltzeko aprobetxatu nahi nuan astebukaera eta ginda jartzeko igandeko Saldropo-Garrastatxu trabesia. Barixaku goizian porfin, proiektua aurkeztu nuan Oñatiko Unibersidadian, eta ospatze aldera, Araotzetik goruntz, errotetaruntz korrikalditxo bat egiteko aprobetxatu nuan. Oñatik demaseko hidroelektrika saria dauka (Garai batian Union Cerrajerana izandakua, egun argi indar sistema propixua ere badauka udalerrixak) eta kasualidadez, hau elikatzen duan ubide batekin topo egin nuan eta tubuen gainetik egin nuan ibilbidian zati handi bat pagadixetan barrena, a ze paraje! Halaxe koinzidentziak, mikrohidroelektrika baten inguruko proiektua aurkeztu berri, garai batetako ur jausi baten bidetik mendibueltia. Ederra b


Irekia Eusko Jaurlaritza - Gobierno Vasco :: Tolosa Merkat-i esker lau ekintzaile gaztek beraien komertzioa irekiko dute Kale Nagusian\nTolosa Merkat-i esker lau ekintzaile gaztek…\nJon Zarate junto a los miembros de Tolosa Merkat Iturria: Irekia\nIbai Iriarte alkateak, Eusko Jaurlaritzaren Merkataritzako zuzendariak, Jon Zarate, eta Tolosako Merkatarien Elkarteko buruak, Juanjo Ruiz, ekimen hau erakundearteko lankidetzari esker izan dela bidezkoa nabarmendu dute gaur goizean giltzak emateko ekitaldian.\nTolosako merkataritza sustatzeko asmoz, Udalak eta Eusko Jaurlaritzaren Ekonomia Garapen eta Lehiakortasun Sailak Tolosa Merkat proiektua jarri dute abian. Ekimen honi esker, lau ekintzaile gaztek negozioak irekiko dituzte laster Kale Nagusian gaur goizean Ibai Iriarte alkateak, Eusko Jaurlaritzaren Merkataritzako zuzendariak, Jon Zarate, eta Tolosako Merkatarien Elkarteko buruak, Juanjo Ruiz, giltzak eman eta gero.\nUdalak proiektua koordinatzeaz gain, Eusko Jaurlaritzarekin batera, finantzaketan ere lagundu du. Orotara Tolosa Merkat programak 403.438,97 eurotako inbertsioa suposatu du. Kopuru horretatik %40a lokalen jabe eta ekintzaileek jarri dute, gainontzekoa berriz, Udalak eta Eusko Jaurlaritzak. Izan ere, bi erakundeak arduratu dira lokalen egokitzeaz eta alokairuaren ordainketan ere parte hartuko dute. Datuekin jarraituz, Tolosa Merkat-i esker 300 metro2-ko eremu komertziala eraberritu da eta hurrengo bost urteetarako, lokal horien alokairua 4 euro/metro2ko prezioan finkatu. Lokalen jabe eta ekintzaileen arteko kontratuak bost urteko iraupena dute, eta bitarte horretan eskainiko die Udalak laguntza.\nTolosa Merkat proiektua aurrera eramateko eta aurrez aipatutako helburuak lortzeko bidean lanketa handia egin da azken bi urteetan. Hasteko, batetik, Tolosako merkataritza elkarteak, TOLOSA&CO-k, Udalarekin batera merkatal lokalen errolda osatu zuen. Eta bertan ikusi zen, eremu batzuetan, itxita zeuden lokal asko aurki zitezkeela. Ondorioz, kale horietan, merkataritza alorrean bizi gutxi zegoen, inguruak itxura txarra zuen eta honek ondoko komertzioei kalte egiten zien. Bildutako datuen arabera, komertziora zuzendutako 38 lokal daude Kale Nagusian, eta horietatik 19 itxita zeuden 2010ean. Horregatik, egoera ikusita, beharrezkotzat jo zen, merkataritza dentsitate baxuko guneetan lokal itxiak erakartzea eta berritzea, horrela, eskaintza komertziala sustatu eta saltoki berriak irekiz. Horrek azken batean, onurak ekarriko baitzizkion sektore guztiari.\nHalaber, behin errolda osatuta, Lehiaketa publiko bat egin zen proiekturako lokalak aukeratzeko. Hala, 11 eskaintza aurkeztu ziren eta horietatik kale berean kokatuta eta egoera erabat txarrean zeuden lau aukeratu ziren. Ondoren, oinarri teknikoak baloratu ziren eta elkarrizketa pertsonalak egin lokalen jabeekin. Helburua zen, alokairu kostuak finkatzea, eta horretarako, jabeak eta udala adostasunera iristea. Baita konfiantzazko harreman bat sortzea.\nBestetik, paraleloki, beste lehiaketa publiko bat egin zen eta kanpaina berezi bat jarri martxan ideia eta proiektu berriak zituzten ekintzaileak erakartzek. Denera hamar proposamen jaso ziren eta oinarri teknikoak kontuan hartuta, horietatik lau aukeratu ziren. Azkenik, behin proiektuak aztertu ostean, lokalen egokitze lanekin hasi izen udala.\nLau negozio, lau ideia\nEkintzaile bakoitzak arlo eta eskaintza berezia izango du, hau da, batak bestearenarekin ez du zerikusirik izango. Honakoak dira ekintzaileak eta jarriko dituzten negozioak.\nOkindegi ekologikoa eta tailerrak\nArropa , osagarriak eta tailerrak\nHaurrentzako arropa, osagarriak eta tailerrak\nArte galeria eta Tolosan bertan egindako arropa nahiz osagaiak: GKo Gallery\nIkusi bideoa: http://youtu.be/PHpeOYiC5FI


2019. Klima-aldaketa - Toki-erakundeei zuzendutako diru-laguntzak - Ingurumenari buruzko informazioa - Euskadi.eus\n2019. Klima-aldaketa - Toki-erakundeei zuzendutako diru-laguntzak\n- Bidegorriak edo bidegorri-lotuneak, mugikortasun-eragileak (besteak beste, bizitoki-eremuak, ikastetxeak, industrialdeak eta kirol-instalazioak) konektatzea lehenetsita, baldin eta natura-ondarea kontserbatzearekin bat badatoz.\n- Aldirietako aparkalekuak, oinezkoen bideen edo garraio publikoaren bidez mugikortasun handiko zentroekin lotuta badaude, eta kanpoaldean edo zentro horien perimetroan badaude, eta betiere natura-ondarearekin bateragarriak baldin badira.\n- Lau gurpil elektriko edo gehiago dituzten ibilgailuak, entxufa daitezkeen hibridoak edo autonomia luzeko elektrikoak.\n- Ibilgailuak birkargatzeko azpiegiturak ere finantzatu ahalko dira, deialdi beraren esparruan horientzat dirulaguntzak eskatu badira.\n2) Klima-aldaketa: Egokitzapena\n- Klima-aldaketara egokitzeko planak egitea udalerrian, epe luzera begira (gutxienez 20 urtera), klima-zaurgarritasuneko eta klima-arriskuko egoerak murrizteko. Plan horiek udalerriko klima-arriskuaren azterketa zehatz batean oinarritu behar dira edo, halakorik izan ezean, Ihobek egindako «EAEko udalerriek klima-aldaketaren aurrean duten kalteberatasunaren eta arriskuaren ebaluazioan». Planak modu parte-hartzailean garatu beharko dira.\n- Klima-aldaketaren ondorioak murriztea (moldatzea) eta ekosistemen erresilientzia hobetzea, honako hauetan jasotzen diren ekintzen bitartez: «Udalsarea 21 Lan Koadernoa 12. zk.: Klima-aldaketara egokitzeko udal-programak egiteko gidaliburua», «Euskadiko Hirigintzaren Plangintzari buruzko eskuliburua, klima-aldaketa arintzeko eta\nklima-aldaketara egokitzeko», «Euskadin aplika daitezkeen klima-aldaketara egokitzeko tokiko neurrien jardunbide egokiak», «Irtenbide naturalak Euskal Autonomia Erkidegoko toki-esparruan klima-aldaketara egokitzeko», klima-zaurgarritasunaren edo -arriskuaren azterketa edo aldez aurretiko egokitzapen-plan batetik eratorriak.\n- Klima-aldaketan eta airearen kalitatean eragin txikia duten ekintzak; besteak beste, bizikletentzako aparkalekuak jartzea, kaleak oinezkoentzako bihurtzea edo bidegorriak eraikitzea.\n–lehentasuna ematen ez diotenak mugikortasun-eragileen arteko loturari (ekoizleen eta erakarleen arteko lotura, bizilekuak, ikastetxeak, industrialdeak, kiroldegiak eta abar kontuan hartuta)–.\n- Lerro honetan ez dira diruz lagunduko basoak birlandatzeko edo/eta karbono-hustubideak egiteko proiektuak.\n- Eta, bereziki, ez dute dirulaguntzarik jasoko azpiegitura eraikitzea dakarten ekintzek, baldin eta ez badira kontuan hartu irizpide ekologikoak eta hiriko ingurumena hobetzeko irizpideak, ez badira paisaian txertatzeko eta ingurune naturalaren gaineko eragina txikiagotzeko ahaleginak egin, edo ez badira natura-ondarearen kontserbazioarekin bateragarriak.\nAzpiegiturek materialen beharra izanez gero, eraikuntza-materialen gutxienez % 70 birziklatuak izango dira; nagusiki, agregakin birziklatuak eta zepak.\nd) «Proiektuaren memoria» inprimakia edo, hala badagokio, laguntza eskatu den jarduketa-lerroari dagozkion proiektu-memorietako gutxieneko edukien aurkibidea. Beharrezkoak diren eremu guztiak bete beharko dira, dirulaguntza eskatzen den proiektu motaren arabera.\nZehazki, «Memoriaren proiektua» inprimakiaren barnean, lerroaren arabera, honako hauek adierazi beharko dira nahitaez: inpaktuaren murrizketako parametro gakoa edo gakoak, kalkulu-metodoaren xehetasunak eta kontserbazio-egoeraren hobekuntza, natura-ondarearen lerroaren kasuan.\n.- Berotegi-efektuko gasen igorpenak murriztera bideratutako klima-aldaketaren lerroko ekintzei dagokienez, dirulaguntza eskatzen den jarduerari dagokion igorpen-murrizketa zehazteko egindako hipotesiak, kalkuluak edo estimazioak jasota eta azalduta dauden frogagiria atxiki beharko da.\nProiektuaren memoria - KLIMA ALDAKETA ETA ATMOSFERA (pdf , 221.75 KB)


Moila bazterretik - Orio - Karkara.eus\nKarkara 2019-07-03 10:00\nOrioko emakumezkoen traineruko arraunlari Itziar Olasagastik iritzi artikulua idatzi du Berria egunkarian, eta herriko traineruen entrenamenduak moila bazterretik jarraitzen dituzten arraunzaleak eta larunbateko garaipena izan ditu hizpide.\nOrion ohikoa da iluntzeetan hondartzatik etxera bidean, txikiteoaren aitzakian edo besterik gabe, arraunlarien entrenamendua ikustera moila bazterrera edo ibaiertzera gerturatzea. Bertan jende mota asko elkartzen dira: arraunlari ohiak, arraunlarien senitartekoak, arraunzale sutsuak, asteburuko emaitzak analizatzen iaioak direnak, laguna xaxatzeko astakeriak esaten dituena, isil-isilik dena ikusten eta entzuten dutenak, asteburuko estropadak lau aldiz ikusi dituztenak edo irratiz ikusi zuen hura eta besteek baino gehiago dakiena.\nAtzo astelehena izanik, ohiko moduan zazpi traineru genbiltzan itsasadarrean: Orioko hiru traineruak, zarauztarren beste hirurak eta Tolosaldekoak. Gutxi izango dira entrenamendu garaian itsasadar berean hainbeste traineru ibiltzen direnak (Pasaia eta Bilbokoak agian).\nJarraitu irakurtzen Berria.eus webgunean


Berriak - Lizardi Bigarren Hezkuntza Institutua\nLanbide Heziketaren inguruko jardunaldiak.\nAurreko astean, batxilergoko 1. mailako ikasleak Miramongo Parke Teknologikoan izan ziren. Bertan, instalazio ezberdinak bisitatu zituzten Lanbide Heziketaren Inguruko Jardunaldien barnean.\nARGAZKI GEHIAGO >>>>\nInstitutuko zenbait ikaslek elurretan pasa zuten aste txuria.\nLizardik antolatutako bidai honetan, gure ikasle talde batek, aste txuria elurretan igaro zituen pasaden asteko egun batzuk. Espot eta Port Ainé eski estazioetan elurraz gozatu, erraketetan ibilaldiak eta nola ez, bertan eskiatu zuten gazteek.Bertako herriak ezagutzeko parada ere izan zuten, Espot eta Esterri D´Aneu adibidez.\nJudo Klub Lizardik dominak lortu ditu gipuzkoako txapelketan.\nJudo Klub Lizardik hainbat domina irabazi ditu Gipuzkoako Txapelketan. Tartean Alvaro Amenedo eta Imanol Royok lortutako zilarrak.\nGure ikasle talde bat Londonen izan da.\n66 ikaslez osatutako talde bat Londonen izan da aurreko astean. Institutuak bi urtetik behin antolatzen duen irteera honek arrakasta handia izan du aurten ere. Ikasleek, hiri eder honek dituen txoko ezberdinak, lagun artean eta giro ezin hobean ezagutu zituzten. Bost eguneko egonaldi honetan izan zuten eguraldi onak eta aipatutako ikasleen jarrera ezin hobeak, bidaia borobildu zuen.\nGipuzkoako Foru Aldundiko jauregian bisita.\nEkonomiako ikasleek, ikastetxean aurrekontu publikoak landu ostean, gipuzkoako foru aldundiko teknikarien azalpenak jaso zituzten. Gipuzkoa plazako jauregia ere ezagutzeko aukera izan zuten, bisita gidatua izan baitzuten.


Saharako kanpamentuetarabidaltzeko material bilketa . diariovasco.com\nSaharako kanpamentuetarabidaltzeko material bilketa\nUrtero bezala Tolosaldea Sahararekin elkartea Saharako errefuxiatu kanpamentuetarako laguntza-materiala biltzen ari da. Hori dela eta Larraulgo udaletxean janari bilketa egiten ari dira. Nahi duten herritarrek bertara eraman dezakete kanpamentuetan behar diren jakiak, hala nola, lekaleak, hegaluzea oliotan, sardinak oliotan, azukrea, arroza, pasta, olioa, konpresak, eta helduentzako eta haurrentzako pixoihalak.\nEra berean, eskola materiala ere eraman daiteke, besteak beste, koadernoak, arkatzak, ezeztekoak, txorroskiloak, eta abar.


Adostasuna lortuta, Atxurik kirol gune estalia izango du - Uriola.eus\nKiroldegi ondoko parkea "ez da lekurik onena", Atxurigorri elkartearen esanetan, saskibaloi kantxa estalia eraikitzeko, parkea baita "funtzionatzen duen leku bakarra". Baina Atxurigorriren ustez, une honetan, garrantzitsuago da "konfliktoa bukatutzat ematea" eta kirol gunea "lehenbailehen egitea".\nBai Udalak bai auzotarrek hileak tirabiran eman dituzte. Atzoko bileran adostu zuten, azkenik, akordioa alde guztiek. Obra eta Zerbitzuetako zinegotzi Jose Luis Sabasek adierazi duenez, ondo bidean, maiatzerako prest izango dela kirol gunea. Sabasek gaineratu duenez, kantxa eraikitzeko ardura eman zitzaion enpresari ez zaio kalteordainik ordainduko, "ez baita obra egiten hasi".\n"Behar handia dago" Atxurin. Horregatik auzoan saskibaloian eta futbolean jokatu ahal izateko, besteak beste, Udalak "zerbait polita eta funtzionala" egitea lehenesten du Atxurigorrik. Izan ere, Garcia Rivero eskolako jolastokia "oso txikia da", eta ez ditu gutxiengo neurriak betetzen ez Eskola Kirolerako ez kirol federaturako.\nKantxa estalia kokatzeko, Hermanitas de los Pobresen aldekoa zen Atxurigorri. "Lehenengo kokapenaren aldekoa". Baina Udalak "lau katuri egin die kasu", adierazi du kexa aurkeztu zuten auzotarrengatik. Mojen lursailean, aldapan, kirol gunea ezarriz gero, espazio berri bat "irabaziko litzateke", elkartearen iritziz.\nKiroldegi ondoko parkean gaur egun umeentzako jolas parkea dago. Bertan, kirol gunea egiten denean, "kentzen dutena beste leku batean ipintzea" espero du. "Ez txirrista eta beste zerbait, orain daudenak baino hobeak".\nLaster, Alde Zaharrak kirol gune bat galduko du, Esperantza frontoia, eta horrek asko arduratzen du Atxurigorri elkartea: "Ibaiondo barrutian, zein kirol leku geratuko zaigu", galdetzen dute.\nAtxurigorri gogotsu dago kantxaren afera bukatutzat eman eta auzoko beste beharrizan batzuei heltzeko. Besteak beste, Gizakunde plazaren "erabateko oinezkoen gune bihurtzeko planari" edota Ollerietarako eskaileren "alternatiba mekanikoen eskakizunak lantzeari".\n[2014/10/14] Kirol kantxari buruz, Enkarnazioko parkeari buruz eta Atxuri auzoko hirigintzako beharrizanei buruz\n[2014/10/08] Atxuriko Eskailerak. Eskuragarritasunarazoa\n[2014/10/08] ATXURIKO PILOTA JAIA 2014\n[2014/09/15] Atxuri: auzoko elkarguneen alde, kolpez kolpe!\n[2014/03/20] EAJk argi hitz egin behar dio Atxuriko auzoari eta\n[2014/02/26] Atxuriko auzokideek kirol espazioaren aldeko eskaria kaleratu dute jai giroan\n[2014/02/21] IBAIZABAL: MANIFESTAZIOA ATXURIN\n[2014/02/19] Atxuriko kantxen alde dauden elkarteen manifestua\n[2013/12/11] Udalaren jardute “ankerrak” Atxuri auzoarentzat beharrezkoa den azpiegitura arriskuan jar dezake Bilduren ustez